
	PJESA 1: PËRMBLEDHJE EKZEKUTIVE (maksimumi 2 faqe)

	PËRKUFIZIMI I PROBLEMIT
[bookmark: PerkufizimProblemi]Cili është problemi në shqyrtim dhe cilat janë shkaqet e tij? Jepni arsyet e nevojës së ndërhyrjes së qeverisë. (jo më shumë se 10 rreshta) 
Në Shqipëri mungon aktualisht një kuadër ligjor i posaçëm dhe i unifikuar për rregullimin e veprimtarisë së lobimit dhe për menaxhimin transparent të marrëdhënieve ndërmjet institucioneve publike dhe aktorëve privatë që synojnë të ndikojnë në vendimmarrjen publike. Aktivitetet lobuese zhvillohen kryesisht në mënyrë të paformalizuar, pa detyrime për regjistrim, raportim apo deklarim të kontakteve, dhe pa një mekanizëm të dedikuar institucional mbikëqyrës.
Kuadri ligjor ekzistues (ligji për parandalimin e konfliktit të interesit, kodet etike dhe rregullime të tjera sektoriale) adresojnë vetëm pjesërisht dhe në mënyrë të fragmentuar disa aspekte të sjelljes së zyrtarëve publikë, pa rregulluar lobimin si veprimtari e veçantë.  Mungesa e një përkufizimi ligjor të lobimit dhe e rregullave të qarta që rregullojnë veprimtarinë lobuese krijon hapësira për ndikime jo transparente, rrit riskun e konfliktit të interesit dhe cenon integritetin e proceseve të politikëbërjes dhe vendimmarrjes publike.
Ky boshllëk ligjor është evidentuar në mënyrë të përsëritur në rekomandimet e mekanizmave ndërkombëtarë, përfshirë GRECO, Këshillin e Evropës dhe në kuadër të procesit të screening për negociatat e anëtarësimit në Bashkimin Evropian. Mungesa e rregullimit të lobimit identifikohet si pengesë për përmbushjen e standardeve të qeverisjes së mirë, transparencës dhe parandalimit të korrupsionit.
Problemi prek drejtpërdrejt institucionet publike dhe zyrtarët publikë, të cilët nuk kanë rregulla të unifikuara për menaxhimin e kontakteve lobuese; subjektet private dhe grupet e interesit, që veprojnë pa standarde të barabarta për përfaqësimin e interesave; si dhe qytetarët, për të cilët vendimmarrja publike perceptohet si e mbyllur dhe jo transparente.
Në këtë kontekst, ndërhyrja e qeverisë vlerësohet e domosdoshme për të adresuar një boshllëk të rëndësishëm ligjor dhe institucional, për të parandaluar ndikimet jo transparente dhe për të krijuar një kornizë të qartë, të detyrueshme dhe të parashikueshme për rregullimin e lobimit.
Qëllimi i përgjithshëm i nismës ligjore është krijimi i një sistemi të formalizuar, transparent dhe të mbikëqyrur për ushtrimin e veprimtarisë së lobimit, me synim forcimin e integritetit, transparencës dhe llogaridhënies në proceset e vendimmarrjes publike.
Objektivat prioritare të projektligjit “Për Lobimin në Republikën e Shqipërisë” janë: vendosja e rregullave të qarta dhe të unifikuara për ushtrimin e veprimtarisë së lobimit; krijimi dhe funksionalizimi i Regjistrit të Lobimit si instrument transparent për dokumentimin e lobistëve, përfituesve dhe aktiviteteve lobuese; forcimi i mekanizmave parandalues ndaj konfliktit të interesit dhe ndikimeve të papërshtatshme në vendimmarrje; garantimi i kushteve të barabarta për përfaqësimin e interesave dhe konkurrencën e ndershme, si edhe rritja e transparencës dhe besimit publik në proceset vendimmarrëse.
Arritja e këtyre objektivave do të matet përmes treguesve konkretë, si numri i subjekteve të regjistruara, deklarimet dhe raportimet e veprimtarive lobuese, kontrollet administrative dhe publikimi i të dhënave për publikun.
Gjatë procesit të vlerësimit janë shqyrtuar 4 opsione për ndërhyrje: (0) ruajtja e status quo-së, (1) ndërhyrjet e pjesshme në legjislacionin ekzistues, (2) miratimi i një ligji të posaçëm për lobimin dhe (3) miratimi i masave vetë-rregulluese jo-ligjore.
Analiza krahasuese tregon se opsioni i status quo-së dhe ndërhyrjet e pjesshme nuk adresojnë në mënyrë të plotë boshllëqet ekzistuese dhe nuk sigurojnë një regjim të unifikuar, të detyrueshëm dhe të mbikëqyrur për veprimtarinë e lobimit. Opsioni jo-rregullator, ndonëse fleksibël dhe me kosto më të ulëta, mbështetet në angazhimin vullnetar dhe nuk garanton transparencë dhe kontroll të qëndrueshëm.
Si rrjedhojë, opsioni i preferuar është Opsioni 2: miratimi i një ligji të posaçëm për lobimin, i cili ofron zgjidhjen më efektive, të qëndrueshme dhe gjithëpërfshirëse për rregullimin e kësaj veprimtarie.
Miratimi i ligjit pritet të ketë ndikime pozitive afatmesme dhe afatgjata në rritjen e transparencës institucionale, forcimin e integritetit të vendimmarrjes publike dhe reduktimin e risqeve të ndikimit të papërshtatshëm ose korruptiv. Ligji vendos për herë të parë detyrime të qarta për regjistrim, raportim dhe deklarim të veprimtarisë së lobimit, si dhe krijon mekanizma të qëndrueshëm mbikëqyrës.

	OBJEKTIVAT
[bookmark: Objektivat]Cilat janë objektivat dhe rezultatet e synuara të propozimit? (jo më shumë se 7  rreshta)
Objektivat kryesore që synohen të arrihen nëpërmjet miratimit të kësaj politike janë:

Propozimi për projektligjin “Për Lobimin  në Republikën e Shqipërisë” synon të adresojë mungesën e një kuadri të posaçëm e të brendshëm ligjor për rregullimin e veprimtarisë së lobimit në Republikën e Shqipërisë, si dhe të krijojë një mekanizëm të qëndrueshëm për garantimin e transparencës, integritetit dhe llogaridhënies në proceset e vendimmarrjes publike.

Në këtë kuadër, nisma ligjore synon të vendosë rregulla të qarta dhe të unifikuara për ushtrimin e veprimtarisë së lobimit, duke siguruar që çdo përpjekje për ndikim në proceset vendimmarrëse publike të jetë e identifikueshme, e dokumentuar dhe e mbikëqyrur nga autoritetet përgjegjëse, pa cenuar ushtrimin e të drejtave kushtetuese për pjesëmarrje qytetare dhe liri shprehjeje.

Projektligji synon njëkohësisht të forcojë mekanizmat parandalues ndaj ndikimeve të papërshtatshme ose korruptive në vendimmarrjen publike, përmes rritjes së transparencës mbi marrëdhëniet ndërmjet lobistëve, përfituesve të lobimit dhe zyrtarëve publikë, si dhe përmes parashikimit të rregullave të posaçme për konfliktin e interesit dhe periudhat e ndalimit për ish-zyrtarët publikë për përfshirje të mundshme në veprimtari lobimi.

Më konkretisht, objektivat kryesore të nismës ligjore janë:

1. Objektivat specifikë të propozimit janë: 
1- Garantimi i transparencës në veprimtaritë e lobimit, përmes krijimit dhe funksionimit të Regjistrit të Lobimit dhe vendosjes së detyrimit ligjor për regjistrimin dhe raportimin periodik të veprimtarive lobuese nga lobistët dhe zyrtarët publikë, brenda vitit të parë nga hyrja në fuqi e ligjit.
2-Forcimi i integritetit në vendimmarrjen publike, përmes standardizimit të rregullave të sjelljes së zyrtarëve publikë, përfshirë detyrimin për deklarimin e kontakteve lobuese, parandalimin e konfliktit të interesit dhe zbatimin e periudhave të ndalimit për ish-zyrtarët publikë, brenda vitit të parë nga hyrja në fuqi e ligjit.
3-Ngritja dhe konsolidimi i një mekanizmi efektiv mbikëqyrës dhe sanksionues, përmes ngritjes dhe funksionimit të kapaciteteve institucionale pranë autoritetit përgjegjës të KDIMDHP, duke siguruar procedura të qarta për regjistrimin, verifikimin, kontrollin dhe ndëshkimin e shkeljeve të ligjit, deri në fund të vitit të dytë të zbatimit të ligjit.
4-Rritja e llogaridhënies institucionale dhe transparencës, përmes raportimit periodik dhe publikimit të të dhënave mbi veprimtaritë e lobimit dhe nivelin e zbatimit të ligjit, në mënyrë të vazhdueshme pas hyrjes në fuqi të tij.
5-Rritja e ndërgjegjësimit dhe kapaciteteve të aktorëve publikë dhe privatë, përmes organizimit të fushatave informuese dhe trajnimeve të dedikuara mbi rregullat e lobimit, etikën institucionale dhe transparencën në vendimmarrje, të paktën një herë në vit gjatë gjithë periudhës së zbatimit të ligjit.
Për arritjen e objektivave të kësaj nisme ligjore, rezultatet e tyre do të maten me tregues performance si:
1. Numri i lobistëve dhe përfituesve të lobimit të regjistruar në Regjistrin e Lobimit.  
2. Numri i kontratave të lobimit të deklaruara dhe të publikuara në Regjistrin e Lobimit. 
3. Përqindja e deklaratave të veprimtarisë së lobimit të paraqitura brenda afateve ligjore. 
4. Numri i kontakteve lobuese të raportuara nga zyrtarët publikë. 
5. Numri i rasteve të verifikimit, kontrollit dhe hetimit administrativ të kryera nga autoriteti përgjegjës për lobimin. 
6. Numri dhe lloji i shkeljeve të konstatuara gjatë ushtrimit të veprimtarisë së lobimit. 
7. Numri i aktiviteteve informuese dhe trajnuese të zhvilluara nga autoriteti përgjegjës. 

	OPSIONET E POLITIKAVE
Cilat janë opsionet kryesore të politikave? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme.  (jo më shumë se 7 rreshta)

Opsioni 0 (status quo): Nuk ka nevojë për nismë ligjore.
 
Avantazhe: Nuk angazhon energji dhe përdorime stafesh dhe ekspertizash për hartim, nuk sjell kosto shtesë financiare apo administrative (struktura/njësi).
Disavantazhe: Nuk adreson boshllëqet ekzistuese dhe riskun e ndikimit në vendimmarrjet publike; nuk përmbush detyrimet e Shqipërisë në kuadër të procesit të integrimit evropian dhe rekomandimet e Bashkimit Evropian dhe GRECO, për rregullimin e veprimtarisë së lobimit dhe forcimin e integritetit në vendimmarrje.

Opsioni 1 (rregullator): Ndërhyrje (amendime) të pjesshme në disa akte ligjore dhe nënligjore ekzistues. 
 
Avantazhe: Kosto më të ulëta për përdorimin e burimeve njerëzore; ndërhyrje ligjore e kufizuar, pa krijimin e një kuadri të ri të posaçëm institucional për autoritetin përgjegjës.
Disavantazhe: Krijon një kuadër të fragmentuar dhe jo të unifikuar për rregullimin e veprimtarisë së lobimit; nuk adreson në mënyrë të plotë rekomandimet e dhëna Shqipërisë në kuadër të procesit të integrimit evropian për transparencën dhe integritetin në vendimmarrje; nuk siguron rregulla të njëjta dhe të detyrueshme për të gjithë subjektet e përfshira, përfshirë zyrtarët publikë në nivele të ndryshme; mungojnë mekanizma të posacëm për regjistrim, raportim dhe mbikëqyrje efektive të veprimtarisë së lobimit.

Opsioni 2 (rregullator): Hartimi i një ligji për lobimin, i një kuadri të posaçëm ligjor për rregullimin e veprimtarisë së lobimit.

Avantazhe: Siguron adresimin e plotë dhe gjithëpërfshirës të rekomandimeve të dhëna Shqipërisë në kuadër të procesit të integrimit evropian, duke vendosur një kuadër të unifikuar dhe detyrues për të gjithë subjektet e përfshira, përfshirë lobistët, përfituesit e lobimit dhe zyrtarët publikë në të gjitha nivelet. Krijon mekanizma të qartë dhe transparentë për regjistrimin, deklarimin, raportimin dhe mbikëqyrjen e veprimtarisë së lobimit, forcon integritetin e vendimmarrjes publike dhe redukton risqet e ndikimit të papërshtatshëm ose korruptiv në proceset politike dhe administrative në ushtrimin e vendimmarrjes.
Disavantazhe: Kërkon angazhim të madh dhe të dedikuar institucional dhe administrativ për ngritjen dhe funksionalizimin e mekanizmave të rinj të regjistrimit, raportimit dhe kontrollit, si dhe nevojën për pregatitje të akteve nënligjore dhe masa dhe iniciativave informuese e trajnuese me miratimin e ligjit. 

Opsioni 3 (jorregullator): Miratimi i masave vetë-rregulluese dhe instrumenteve joligjore.

Avantazhe:  Shoqërohet me kosto më të ulët rregullatore dhe administrative krahasuar me miratimin e një kuadri ligjor detyrues, si dhe ofron fleksibilitet më të madh për aktorët e përfshirë, duke mundësuar përshtatjen e shpejtë të praktikave përmes kodeve vullnetare të sjelljes dhe udhëzimeve praktike. Njëkohësisht, ky opsion mund të kontribuojë në rritjen e ndërgjegjësimit dhe forcimin e kulturës së integritetit, përmes trajnimeve, manualeve orientuese dhe fushatave informuese të drejtuara si për zyrtarët publikë ashtu edhe për aktorët privatë.
Disavantazhe: Përmenden kufizime të rëndësishme në aspektin e efektivitetit dhe qëndrueshmërisë, pasi mbështetet kryesisht në angazhimin vullnetar të aktorëve dhe nuk siguron detyrueshmëri ligjore, mekanizma të qartë mbikëqyrës dhe sanksionues. Kjo qasje krijon risk për zbatim të pabarabartë dhe fragmentar, pa garanci për transparencë të unifikuar dhe trajtim të barabartë të të gjithë aktorëve. Gjithashtu, mungesa e një kuadri ligjor detyrues e bën këtë opsion të pamjaftueshëm për adresimin e lobimit të strukturuar dhe me interes ekonomik, si dhe për parandalimin efektiv të ndikimeve të papërshtatshme në proceset e vendimmarrjes publike.

Opsioni i preferuar është opsioni 2, miratimi i ligjit “Për Lobimin në Republikën e Shqipërisë”.


	ANALIZA E NDIKIMEVE
Cilat janë ndikimet e opsionit të preferuar? Kjo duhet të përshkruajë ndikimet në mënyrë sasiore  (monetare) dhe cilësore (narrative) mbi buxhetin dhe grupet e tjera të prekura. (jo më shumë se 10 rreshta)

Grupet e prekura 
Në zbatimin e projektligjit “Për Lobimin në Republikën e Shqipërisë” identifikohen këto grupe kryesore të prekura:
Në radhë të parë, subjektet që ushtrojnë lobim përbëjnë grupin kryesor të prekur nga ky projektligj (përfituesir e lobimit). Këtu përfshihen persona fizikë dhe juridikë, vendas ose të huaj, që ushtrojnë veprimtari lobuese në interes të tyre ose të personave që përfaqësojnë, përfshirë shoqëri konsulence, përfaqësues të interesave ekonomike, organizata jofitimprurëse, shoqata profesionale, si dhe çdo subjekt tjetër i mundshëm, që synon të ndikojë në proceset e hartimit të politikave apo vendimmarrjes publike. Këta subjekte do t’i nënshtrohen për herë të parë një regjimi të formalizuar regjistrimi, deklarimi dhe raportimi.
Një tjetër grup i rëndësishëm i prekur janë zyrtarët publikë dhe institucionet publike, përfshirë Kuvendin, Këshillin e Ministrave, ministritë dhe institucionet në varësi të tyre, si dhe njësitë e vetëqeverisjes vendore. Brenda këtij grupi përfshihen të gjithë zyrtarët që, për shkak të funksionit të tyre, marrin pjesë në procese vendimmarrëse apo hartimin e politikave publike dhe që mund të jenë objekt i kontakteve lobuese.
Grup i veçantë i prekur nga zbatimi i ligjit është autoriteti përgjegjës për mbikëqyrjen e lobimit, Komisioneri për të Drejtën e Informimit dhe Mbrojtjen e të Dhënave Personale, i cili do të marrë kompetenca të reja ligjore për administrimin e Regjistrit të Lobimit, verifikimin e deklarimeve, kontrollin e përputhshmërisë dhe vendosjen e masave administrative në rast shkeljesh.
Po ashtu, publiku i gjerë, përfshirë qytetarët, bizneset që nuk ushtrojnë veprimtari lobuese, organizatat e shoqërisë civile dhe media, përbën një grup të prekur në mënyrë të tërthortë nga ky projektligj. Këta aktorë përfitojnë nga rritja e transparencës, aksesit në informacion dhe nga forcimi i besueshmërisë së proceseve vendimmarrëse publike.
Ndikimet e drejtpërdrejta
1. Ndikimet e drejtpërdrejta mbi institucionet publike dhe administratën shtetërore
Zbatimi i projektligjit “Për Lobimin në Republikën e Shqipërisë” sjell ndikime të drejtpërdrejta mbi institucionet publike dhe zyrtarët publikë që përfshihen në proceset e politikëbërjes dhe vendimmarrjes. Këto ndikime lidhen kryesisht me vendosjen e detyrimeve të reja ligjore për deklarimin, dokumentimin dhe raportimin e kontakteve të lobimit, si dhe me përshtatjen e procedurave të brendshme administrative për garantimin e transparencës.
Institucionet publike do të duhet të përshtatin praktikat e tyre të punës për të siguruar identifikimin e kontakteve lobuese, ruajtjen e dokumentacionit përkatës dhe bashkëpunimin me autoritetin mbikëqyrës. Për zyrtarët publikë, ndikimi i drejtpërdrejtë konsiston në rritjen e përgjegjshmërisë individuale dhe në respektimin e standardeve të reja të sjelljes dhe etikës në marrëdhëniet me përfituesit e lobimit. 
2. Ndikimet e drejtpërdrejta mbi subjektet që ushtrojnë lobim
Subjektet që ushtrojnë veprimtari lobuese preken drejtpërdrejt nga vendosja e një kuadri të detyrueshëm ligjor për ushtrimin e kësaj veprimtarie. Ndikimi kryesor i drejtpërdrejtë lidhet me detyrimin për regjistrim në Regjistrin e Lobimit, deklarimin e kontratave dhe përfituesve të lobimit, si dhe raportimin e aktiviteteve lobuese.
Këta subjekte do të duhet të përshtatin praktikat e tyre organizative dhe administrative për të përmbushur kërkesat e reja ligjore, duke siguruar transparencë mbi qëllimin, fushën dhe mjetet e lobimit. Njëkohësisht, ligji krijon një kuadër të qartë dhe të parashikueshëm për ushtrimin e lobimit, duke formalizuar një veprimtari që deri më tani ka qenë e paunifikuar dhe e paformalizuar.
3. Ndikimet e drejtpërdrejta mbi autoritetin përgjegjës 
Komisioneri për të Drejtën e Informimit dhe Mbrojtjen e të Dhënave Personale përballet me ndikime të drejtpërdrejta institucionale dhe organizative, pasi merr kompetenca të reja për administrimin e Regjistrit të Lobimit, verifikimin e deklarimeve, kontrollin e përputhshmërisë ligjore dhe vendosjen e masave administrative në rast shkeljesh.
Këto kompetenca kërkojnë forcim të kapaciteteve administrative dhe teknike, përshtatje të strukturës organizative dhe miratimin e akteve nënligjore për zbatimin praktik të ligjit. Ndikimi është i drejtpërdrejtë dhe i matshëm në aspektin e funksioneve të reja që i ngarkohen këtij autoriteti.
4. Ndikimet e drejtpërdrejta mbi publikun dhe të tjerë
Edhe pse në një masë më të kufizuar, publiku i gjerë, shoqëria civile dhe media preken drejtpërdrejt nga rritja e aksesit në informacion publik mbi aktivitetet e lobimit. Publikimi i të dhënave në Regjistrin e Lobimit krijon mundësi të reja për monitorim, analizë dhe raportim publik mbi ndërveprimet ndërmjet aktorëve privatë dhe institucioneve publike.
1- 

	ARSYETIMI I OPSIONIT TË PREFERUAR 
Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare. (jo më shumë se 7 rreshta)

Opsioni i preferuar është Opsioni 2: miratimi i një ligji të ri, të posaçëm “Për Lobimin në Republikën e Shqipërisë”, përfaqëson zgjidhjen më efektive dhe gjithëpërfshirëse për rregullimin e veprimtarisë së lobimit dhe garantimin e transparencës, integritetit dhe llogaridhënies në proceset e vendimmarrjes publike. Ky opsion vendos për herë të parë një kuadër të unifikuar dhe detyrues ligjor, i zbatueshëm për të gjithë subjektet e përfshira, përfshirë lobistët, përfituesit e lobimit dhe zyrtarët publikë në të gjitha nivelet.
Hartimi dhe miratimi i një ligji të posaçëm është e vetmja mënyrë për të adresuar në mënyrë të plotë rekomandimet e dhëna Shqipërisë në kuadër të procesit të integrimit evropian, si dhe për të shmangur fragmentarizimin rregullator që do të sillnin ndryshimet e pjesshme në legjislacionin ekzistues ose ruajtja e status quo-së. Opsionet alternative nuk sigurojnë mbulim të plotë të veprimtarisë së lobimit, nuk vendosin detyrime të barabarta për të gjithë zyrtarët publikë dhe nuk krijojnë mekanizma të qëndrueshëm regjistrimi, raportimi dhe mbikëqyrjeje.
Ky opsion siguron përcaktim të qartë të detyrimeve për regjistrimin e lobistëve, deklarimin e kontratave të lobimit dhe raportimin periodik të veprimtarive lobuese, si dhe krijimin e Regjistrit të Lobimit, i cili rrit ndjeshëm transparencën dhe besueshmërinë institucionale. Njëkohësisht, forcohet roli i autoritetit përgjegjës për mbikëqyrjen dhe kontrollin e zbatimit të ligjit, duke kontribuar në parandalimin e ndikimeve të papërshtatshme, në transparencën e aktivitetit zyrtar, llogaridhënies dhe kujdesin ndaj riskut të korrupsionit në proceset vendimmarrëse.
Në aspektin financiar, megjithëse zbatimi i ligjit shoqërohet me kosto të kufizuara administrative dhe buxhetore, këto konsiderohen të justifikuara dhe proporcionale me përfitimet e pritshme afatmesme dhe afatgjata, përfshirë rritjen e transparencës, forcimin e integritetit publik, uljen e kostove të fshehta të korrupsionit dhe përmbushjen e angazhimeve të Shqipërisë në kuadër të integrimit evropian. Të gjitha kostot që rrjedhin nga ky projektligj janë kosto shtesë për buxhetin e shtetit por nisur nga viti 2027. Ndërkohë për zbatimin me sukses të detyrimeve që rrjedhin pas miratimit të projektligjit, Këshilli i Evropës ka parashikuar një vlerë prej 12.3 milion lekë (65,000 Euro dhe vlera e Regjistrit të Lobimit) që do shpenzohet në periudhën 2026 – 2027.
Kostoja e përllogaritur në total e opsionit të preferuar mbi buxhetin e shtetit gjatë periudhës 3-vjeçare menjëherë pas miratimit të ligjit (kostoja në total në lekë, çmimet aktuale, në terma nominalë):

	0
	12,521,433
	14,672,076




	KONSULTIMI
Jepni një përmbledhje të çdo konsultimi të kryer (me kë dhe si jeni konsultuar? (jo më shumë se 5 rreshta)

Projektligji “Për Lobimin  në Republikën e Shqipërisë” është publikuar në RENJKP për një periudhë 20 ditore pune. Paralelisht, procesi i hartimit dhe konsultimit është zhvilluar përmes Grupit Ndërinstitucional të Punës, të sekretariatit teknik pranë drejtuesit Grupit Ndërinstitucional të Punës  nëpërmjet takimeve teknike dhe tryezave të hapura konsultative, me përfshirjen e institucioneve publike, autoriteteve të pavarura, shoqërisë civile, sektorit privat dhe partnerëve ndërkombëtarë. Nga konsultimi pranë RENJKP, janë marrë gjithsej 96 komente nga 14 subjekte, nga të cilat 28 janë pranuar, 13 pranuar pjesërisht dhe 55 janë refuzuar. Këto komente kanë ardhur nga grupe interesi (OSHC) si: Instituti për Demokraci dhe Ndërmjetësim (IDM), Shoqata e Bankave të Shqipërisë (AAB), Komiteti Shqiptar i Helsinkit (KShH), OSCE, Qendra e Shkencës dhe Inovacionit për Zhvillim (SCiDEV), 6 subjekte të grupuara në një të vetëm, Qendra AL-TAX, subjekti Jurges B, subjekti Klajd Kaziu, nëpërmjet formatit elektronik dhe shkresor. Në përfundim të periudhës së konsultimit RENJK ka shënuar 1675 shikime në total.

Procesi i hartimit dhe konsultimit të projektligjit “Për Lobimin në Republikën e Shqipërisë” është zhvilluar në mënyrë të vazhdueshme gjatë periudhës së hartimit, përmes tryezave tematike, takimeve të Grupit Ndërinstitucional të Punës dhe konsultimeve të hapura me aktorët përkatës. Diskutimet kanë përfshirë ministritë e linjës, autoritete me kompetenca antikorrupsioni, përfaqësues të pushtetit gjyqësor, shoqërinë civile dhe sektorin privat, si dhe janë mbështetur nga asistenca teknike e Këshillit të Evropës. Kontributet e marra gjatë këtyre takimeve janë reflektuar në mënyrë të strukturuar në hartimin dhe rishikimin e projektligjit. Konsultimet janë zhvilluar në periudhën korrik-nëntor 2025.

Si rezultat i konsultimit dhe takime dhe ndarjes së drafteve të ligjit, përmbajtja e projektligjit “Për Lobimin në Republikën e Shqipërisë” nuk ka ndryshuar në strukturë dhe koncept, por ka pësuar ndërhyrje si konkretisht: disa dispozita të riformuluara, janë saktësuar referenca të brendshme ligjore, saktësime afatesh, me qëllim shmangien e dykuptimësisë dhe për lehtësimin e zbatimit të ligjit.

Komentet e marra janë përqendruar kryesisht në: (1) qartësimin e dallimit ndërmjet veprimtarisë së lobimit dhe formave të aktivizimit dhe pjesëmarrjes qytetare si dhe veprimtarisë jofitimprurëse; (2) përkufizimet ligjore dhe fushën e zbatimit të projektligjit; (3) mekanizmat e transparencës, regjistrimit dhe raportimit;  (4) kompetencat e autoritetit përgjegjës dhe procedurat administrative; si dhe (5) proporcionalitetin e masave administrative dhe sanksioneve.
Me konkretisht, organizata të shoqërisë civile si: SCiDEV, Komiteti Shqiptar i Helsinkit dhe Instituti për Demokraci dhe Ndërmjetësim kanë theksuar nevojën për të shmangur çdo interpretim që mund të kufizojë misionin advokues, monitorues dhe pjesëmarrës të OSHC-ve, medias dhe akademisë dhe ti miksojë ato me lobimin. Këto komente kanë kontribuar në qartësimin e përjashtimeve nga nocioni i lobimit dhe në ofrimin e një ndarje të qartë ndërmjet lobimit të strukturuar dhe pjesëmarrjes qytetare.  
Po ashtu,  Instituti për Demokraci dhe Ndërmjetësim e SCiDEV dhe grupi i organizatave[footnoteRef:1] si dhe kontribues individualë kanë propozuar riformulime të përkufizimeve kryesore si konkretisht: “lobim”, “përfitues i lobimit”, “marrëdhënie të strukturuara lobimi”, si dhe zgjerimin ose qartësimin e fushës së zbatimit të ligjit. Këto sugjerime janë reflektuar pjesërisht përmes riformulimeve teknike, duke ruajtur koherencën e konceptit dhe strukturën bazë të projektligjit. [1:  Partnerët Shqipëri për Ndryshim dhe Zhvillim, Instituti për Bashkëpunim dhe Zhvillim, Lëvizja Europiane në Shqipëri, Nisma për Ndryshim Shoqëror – ARSIS, Qendra A.L.T.R.I., Qendra Aleanca Gjinore për Zhvillim, Qendra Shkencë dhe Inovacion për Zhvillim (SCiDEV).
] 

Shoqata e Bankave të Shqipërisë dhe Instituti për Demokraci dhe Ndërmjetësim, e po ashtu kontribues të tjerë nga sektori privat kanë paraqitur komente lidhur me përmbajtjen e Regjistrit të Lobimit, deklarimin e të dhënave financiare, aksesueshmërinë e regjistrit dhe balancën ndërmjet transparencës dhe mbrojtjes së të dhënave sensitive. Si rezultat, projektligji është përmirësuar në drejtim të rritjes së transparencës së regjistrit, duke ruajtur proporcionalitetin dhe mbrojtjen e të dhënave personale.
Disa komente të tjera, veçanërisht nga  Instituti për Demokraci dhe Ndërmjetësim  dhe  Shoqata e Bankave të Shqipërisë janë fokusuar në rolin e autoritetit përgjegjës, mekanizmat e mbikëqyrjes, procedurat e çregjistrimit dhe raportimin vjetor. Këto sugjerime janë vlerësuar në funksion të koherencës institucionale dhe ndarjes së kompetencave, duke u reflektuar pjesërisht ose duke u adresuar përmes parashikimit të akteve nënligjore.

Një grup komentesh të tjera,  i janë referuar proporcionalitetit të sanksioneve, veçanërisht në raport me subjektet jofitimprurëse dhe rastet e shkeljeve formale. Këto komente kanë ndikuar në rishikimin teknik të disa dispozitave, duke garantuar një qasje të gradueshme dhe të parashikueshme të masave administrative, pa cenuar efektivitetin e ligjit.

Në përfundim, procesi i konsultimit publik ka shërbyer si një instrument thelbësor për rritjen e transparencës, përfshirjes së palëve të interesuara dhe cilësisë së nismës ligjore, duke përmirësuar qartësinë, zbatueshmërinë dhe përputhshmërinë e projektligjit “Për Lobimin në Republikën e Shqipërisë” me standardet evropiane, pa ndryshuar strukturën dhe konceptin e tij bazë.

Në lidhje me komentet konkrete, të pranuara plotësisht, pjesërisht dhe të refuzuara për secilin nga grupet e interesit, tabela e konsultimit publik përban shpjegimet respektive dhe arsyetimin e tyre.

	ZBATIMI DHE MONITORIMI
[bookmark: ZbatimiMonitorimi]Si do të organizohen zbatimi dhe monitorimi?(jo më shumë se 5 rreshta)

Zbatimi i ligjit do të realizohet nga Komisioneri për të Drejtën e Informimit dhe Mbrojtjen e të Dhënave Personale (KDIMDHP) në cilësinë e autoritetit kompetent për regjistrimin, mbikëqyrjen dhe kontrollin e veprimtarisë së lobimit. Për këtë qëllim, KDIMDHP do të administrojë Regjistrin e Lobimit, do të verifikojë përmbushjen e detyrimeve ligjore nga lobistët, përfituesit e lobimit dhe zyrtarët publikë, si dhe do të zbatojë masat administrative të parashikuara në ligj. Zbatimi i ligjit do të mbështetet në miratimin e akteve nënligjore përkatëse, përfshirë rregullat proceduriale, formatet e regjistrimit dhe deklarimit, si dhe metodologjinë e raportimit.

Monitorimi i zbatimit të ligjit do të kryhet përmes verifikimeve të vazhdueshme administrative, analizës së të dhënave të publikuara në Regjistrin e Lobimit dhe raportimit vjetor të KDIMDHP në Kuvend, i cili do të përfshijë vlerësimin e nivelit të zbatimit të detyrimeve ligjore, shkeljet e konstatuara dhe rekomandimet për përmirësim. Efektiviteti i zbatimit dhe monitorimit do të vlerësohet nëpërmjet treguesve të performancës, të cilët lidhen me regjistrimin, raportimin, kontrollin dhe transparencën e veprimtarisë së lobimit.

Më konkretisht, treguesit e matshëm të monitorimit paraqiten edhe si më lart, në rubrikën “Objektivat dhe rezultatet e synuara”:
1. Numri i lobistëve dhe përfituesve të lobimit të regjistruar në Regjistrin e Lobimit.  
2. Numri i kontratave të lobimit të deklaruara dhe të publikuara në Regjistrin e Lobimit. 
3. Përqindja e deklaratave të veprimtarisë së lobimit të paraqitura brenda afateve ligjore. 
4. Numri i kontakteve lobuese të raportuara nga zyrtarët publikë. 
5. Numri i rasteve të verifikimit, kontrollit dhe hetimit administrativ të kryera nga autoriteti përgjegjës për lobimin. 
6. Numri dhe lloji i shkeljeve të konstatuara gjatë ushtrimit të veprimtarisë së lobimit. 
7. Numri i aktiviteteve informuese dhe trajnuese të zhvilluara nga autoriteti përgjegjës. 

	PJESA 2: BAZA KRYESORE E ANALIZËS DHE E PROVAVE 



Historik
Jepni kontekstin e politikës.
Kuadri ligjor shqiptar nuk përmban aktualisht një rregullim të posaçëm dhe gjithëpërfshirës për lobimin dhe transparencën e marrëdhënieve ndërmjet sektorit publik dhe përfituesve të lobimit (persona fizikë dhe juridikë privatë) në proceset e vendimmarrjes publike. Aktivitetet e lobimit ka dyshime se zhvillohen në mënyrë të paformalizuar, dhe fragmentare, ndërkohë që rregullimet ekzistuese të shpërndara në akte të ndryshme kryesisht nënligjore ofrojnë mbulim të pjesshëm, jo të unifikuar dhe të kufizuar vetëm për kategori të caktuara të funksionarëve publikë.
Në këtë kuadër, Shqipëria ka aktualisht të miratuara dhe në fuqi vetëm këto akte: 
(i) Vendimin nr. 830, datë 15.9.2013 “Për miratimin e Kodit Etik Ministror”, i ndryshuar,
(ii) Vendimin nr. 61/2018 “Për miratimin e Kodit të Sjelljes së Deputetit të Kuvendit të Republikës së Shqipërisë”, 
(iii) Ligjin nr. 9367, datë 7.4.2005 “Për parandalimin e konfliktit të interesave në ushtrimin e funksioneve publike”, i ndryshuar, adresojnë vetëm në mënyrë të tërthortë disa aspekte të kontakteve ndërmjet zyrtarëve publikë dhe palëve të treta, pa përcaktuar qartë konceptin e lobimit, subjektet përfituese, procedurat e transparencës dhe mekanizmat e mbikëqyrjes.
Kjo situatë është evidentuar në mënyrë të përsëritur nga mekanizmat ndërkombëtarë të monitorimit, veçanërisht nga GRECO dhe Këshilli i Evropës, të cilët kanë rekomanduar miratimin e një kuadri të posaçëm ligjor për rregullimin e lobimit, me qëllim garantimin e transparencës, integritetit dhe barazisë së aksesit në proceset e vendimmarrjes publike. Këto rekomandime janë konfirmuar dhe forcuar edhe në kuadër të procesit të screening të legjislacionit shqiptar me acquis të Bashkimit Evropian, në kuadër edhe të hapjes së negociatave për anëtarësim të Shqipërisë në BE, ku rregullimi i lobimit është identifikuar si element i rëndësishëm i paketës së masave për forcimin e sundimit të ligjit dhe parandalimin e korrupsionit Në këtë kontekst, miratimi i një ligji për lobimin është parashikuar si pjesë e paketës ligjore “Antikorrupsioni”, në kuadër të përmbushjes së prioriteteve të kapitujve që lidhen me sundimin e ligjit dhe integritetin institucional, si dhe në zbatim të Strategjisë Ndërsektoriale Kundër Korrupsionit 2024 - 2030, ku rregullimi i lobimit parashikohet si një instrument parandalues për forcimin e integritetit në politikëbërje.
Në këtë kontekst, në pararendje të hartimit të projektligjit “Për Lobimin në Republikën e Shqipërisë”, është përgatitur një analizë paraprake e kuadrit ligjor ekzistues, e mbështetur në standardet e Këshillit të Evropës dhe OECD-së, si dhe në praktikat e mira ndërkombëtare. Ky dokument analitik, i përgatitur në kuadër të bashkëpunimit me Këshillin e Evropës, ka identifikuar mangësitë strukturore të kuadrit aktual, ka vlerësuar opsionet e mundshme rregullatore dhe ka ofruar rekomandime konkrete për përmbajtjen e një ligji të posaçëm për lobimin, duke shërbyer si bazë teknike dhe politike për iniciimin e kësaj nisme ligjore
Projektligji “Për Lobimin në Republikën e Shqipërisë” përfaqëson, në këtë kuptim, një ndërhyrje të re politike dhe ligjore, të bazuar në evidencë analitike, rekomandime të konsoliduara ndërkombëtare dhe angazhime konkrete në kuadër të procesit të integrimit evropian, me synim harmonizimin e kuadrit shqiptar me standardet evropiane dhe forcimin e transparencës dhe integritetit në proceset e vendimmarrjes publike.

Problemi në shqyrtim
Përshkruani natyrën e problemit.
Identifikoni shkaqet e problemit.
Përshkruani shtrirjen e problemit.
Identifikoni grupet e prekura nga ky problem - qeveria / biznesi / shoqëria civile / qytetarët.
Vlerësoni nëse problemi mund të trajtohet ose jo përmes një ndryshimi të politikave.

Përshkruani natyrën e problemit
Pavarësisht përpjekjeve të ndërmarra për forcimin e transparencës dhe integritetit në proceset e vendimmarrjes publike, veprimtaritë e lobimit në Shqipëri zhvillohen aktualisht në mungesë të një kuadri ligjor të posaçëm dhe gjithëpërfshirës, duke pasur dyshime dhe u karakterizuar nga informaliteti, mungesa e rregullave të qarta dhe mungesa e mekanizmave të institucionalizuar për regjistrim, raportim dhe mbikëqyrje. Si pasojë, veprimtaritë dhe rastet e lobimit ndërmjet përfituesve të lobimit (persona fizikë dhe juridikë privatë) dhe zyrtarëve publikë në kuadër të ndikimit në politikëbërje mbeten kryesisht të padokumentuara dhe jo transparente.
Problemi themelor qëndron në mungesën e një sistemi të strukturuar dhe të besueshëm për rregullimin e lobimit, i cili të garantojë barazi aksesi, transparencë dhe llogaridhënie në proceset vendimmarrëse. Kuadri ekzistues ligjor, i shpërndarë në kode etike dhe dispozita të përgjithshme mbi konfliktin e interesit, adreson vetëm pjesërisht dhe në mënyrë jo të unifikuar disa aspekte të sjelljes së zyrtarëve publikë, pa rregulluar specifikisht veprimtarinë e lobimit, subjektet përfituese, apo procedurat e deklarimit dhe raportimit të saj.
Kjo situatë përkthehet në risqe të shtuara për ndikime në vendimmarrjen publike, mungesë transparence institucionale dhe vështirësi në identifikimin dhe parandalimin e konflikteve të interesit, duke ndikuar negativisht në besimin e publikut ndaj institucioneve dhe në perceptimin e integritetit në vendimmarrje, politikëbërje dhe/ose hartim të ligjeve. Mungesa e një kuadri të plotë, konkret, ligjor krijon gjithashtu pabarazi mes përfituesve të lobimit dhe kufizon mundësinë për kontroll dhe mbikëqyrje efektive nga institucionet përgjegjëse.
Në këtë kuadër, problemi që synohet të adresohet lidhet me ekzistencën e një boshllëku të dukshëm ndërmjet standardeve ndërkombëtare të rekomanduara dhe praktikës aktuale në Shqipëri, duke kufizuar rolin e rregullimit të lobimit si instrument parandalues për forcimin e integritetit, transparencës dhe sundimit të ligjit, në përputhje me rekomandimet e Bashkimit Evropian, Këshillit të Evropës dhe objektivat e Strategjisë Ndërsektoriale Kundër Korrupsionit 2024 - 2030.



Identifikoni shkaqet e problemit

Shkaku kryesor i problematikës që lidhet me lobimin në Shqipëri është mungesa e një kuadri ligjor të posaçëm dhe të detyrueshëm, i cili të rregullojë në mënyrë të qartë dhe të unifikuar veprimtaritë e lobimit dhe marrëdhëniet ndërmjet përfituesve të lobimit që mund të jenë persona fizikë dhe juridikë privaë, e grupe interesi dhe zyrtarëve publikë në proceset e vendimmarrjes. Në mungesë të këtij kuadri, lobimi zhvillohet në mënyrë të paformalizuar dhe pa standarde të qarta transparence, duke krijuar paqartësi mbi rolet, përgjegjësitë dhe kufijtë e ndërveprimit të ligjshëm.

Një shkak tjetër lidhet me fragmentarizimin e rregullimeve ekzistuese, të cilat kufizohen në kode etike (kodi etik ministror) dhe dispozita të përgjithshme mbi konfliktin e interesit, pa adresuar veprimtarinë e lobimit si proces i veçantë dhe i rregulluar. Këto rregullime nuk vendosin detyrime të mirëfillta për regjistrim, deklarim apo raportim dhe nuk sigurojnë mbulim të barabartë për të gjithë zyrtarët publikë, duke krijuar boshllëqe të konsiderueshme në transparencë dhe mbikëqyrje.
Problemi thellohet edhe nga mungesa e një mekanizmi të centralizuar institucional për mbikëqyrjen dhe kontrollin e lobimit, çka kufizon kapacitetet e shtetit për të monitoruar veprimtaritë lobuese, për të identifikuar konfliktet e interesit dhe për të parandaluar ndikimet e mundshme në vendimmarrje. Si pasojë, praktikat lobuese nuk dokumentohen, nuk analizohen dhe nuk i nënshtrohen një kontrolli efektiv administrativ.
Gjithashtu, mungesa e një rregullimi të qartë ligjor ka penguar ndërtimin e një kulture të transparencës dhe llogaridhënies në fushën e lobimit, si në administratën publike ashtu edhe në sektorin privat. Kjo situatë është reflektuar edhe në vlerësimet dhe rekomandimet ndërkombëtare, përfshirë ato të GRECO, Këshillit të Evropës dhe Bashkimit Evropian në kuadër të procesit të anëtarësimit në BE, të cilat evidentojnë nevojën për një ndërhyrje ligjore të strukturuar dhe gjithëpërfshirëse.
Në këtë kontekst, shkaqet e problemit lidhen drejtpërdrejt me mungesën e përafrimit me standardet ndërkombëtare për rregullimin e lobimit, duke kufizuar përdorimin e këtij instrumenti si një mjet transparent dhe legjitim për përfaqësimin e interesave dhe forcimin e integritetit në proceset e politikëbërjes, në përputhje me objektivat e Strategjisë Ndërsektoriale Kundër Korrupsionit 2024 - 2030.
Përshkruani shtrirjen e problemit
Problemi i mungesës së rregullimit të lobimit ka shtrirje të gjerë dhe sistemike, duke prekur të gjitha nivelet e vendimmarrjes publike dhe marrëdhëniet ndërmjet institucioneve shtetërore dhe subjekteve privatë. Në mungesë të një kuadri ligjor të posaçëm, veprimtaritë lobuese mund të zhvillohen në mënyrë të paformalizuar si në nivel qendror ashtu edhe në atë vendor, pa dallim sektori apo fushe politike, duke kufizuar transparencën dhe identifikimin e ndikimit në politikëbërje.
Kjo situatë prek drejtpërdrejt zyrtarët publikë në të gjitha nivelet, të cilët përfshihen në procese vendimmarrëse pa pasur rregulla të qarta për deklarimin e kontakteve lobuese, si dhe aktorët privatë dhe grupet e interesit, të cilët veprojnë në mungesë të standardeve të unifikuara dhe të barabarta për përfaqësimin e interesave të tyre. Si pasojë, krijohen pabarazi në aksesin ndaj vendimmarrjes publike dhe rriten perceptimet për ndikim të pabarabartë por ndoshta edhe të papërshtatshëm.
Shtrirja e problemit reflektohet edhe në faktin se nuk ekzistojnë të dhëna të njohura dhe të publikuara mbi veprimtaritë e lobimit, çka e bën të pamundur vlerësimin e shkallës reale të këtij fenomeni dhe monitorimin e tij nga institucionet përgjegjëse dhe publiku. Kjo mungesë transparence bie ndesh me standardet dhe praktikat e Bashkimit Evropian dhe Këshillit të Evropës, të cilat parashikojnë rregullimin e lobimit si një instrument thelbësor për forcimin e integritetit dhe besimit në qeverisje.


Identifikoni grupet e prekura nga ky problem - qeveria / biznesi / shoqëria civile / qytetarët
Qeveria dhe institucionet publike: Në mungesë të një kuadri ligjor të posaçëm për rregullimin e lobimit, institucionet publike dhe administrata publike përballen me vështirësi në garantimin e transparencës dhe integritetit në proceset vendimmarrëse. Veprimtaritë e paformalizuara me aktorë të tjerë jashtë administratës rrisin riskun e ndikimeve, kufizojnë kapacitetet e kontrollit dhe mbikëqyrjes institucionale dhe cenojnë besueshmërinë e politikëbërjes dhe nismave të tjera përfshi ligjore, duke ndikuar negativisht edhe në përmbushjen e angazhimeve të Shqipërisë në kuadër të procesit të integrimit evropian.
Sektori privat (bizneset dhe grupet e interesit): Personat fizikë, personat juridikë, bizneset, shoqatat e biznesit dhe grupet e interesit operojnë aktualisht në një mjedis pa rregulla të qarta dhe të barabarta për ushtrimin e veprimtarive lobuese. Mungesa e standardeve të unifikuara për përfaqësimin e interesave krijon pabarazi në aksesin ndaj vendimmarrjes publike, favorizon praktika jo transparente dhe shtrembëron konkurrencën, duke ndikuar negativisht në klimën e investimeve dhe zhvillimin e ndershëm ekonomik.
Organizatat e Shoqërisë Civile: Organizatat e Shoqërisë Civile, si aktorë të rëndësishëm në promovimin e transparencës, integritetit dhe mbikëqyrjes publike, përballen me kufizime në monitorimin e ndikimit të interesave private në politikëbërje për shkak të mungesës së informacionit të strukturuar dhe të aksesueshëm mbi veprimtaritë e lobimit. Kjo situatë kufizon rolin e tyre si mekanizma llogaridhënieje dhe dobëson funksionin mbikëqyrës të shoqërisë civile.
Qytetarët dhe publiku: Mungesa e transparencës në proceset vendimmarrëse dhe perceptimi se zyrtarër mund të ndikohen në vendimmarrjen e tyre, ulin besimin e qytetarëve në institucionet publike dhe në cilësinë e politikëbërjes. Qytetarët preken në mënyrë të tërthortë nga vendimmarrje që ndoshta nuk janë të hapura, duke ndikuar në aksesin e barabartë në shërbime publike, në cilësinë e politikave dhe në besimin ndaj shtetit dhe vlerave demokratike.
Vlerësoni nëse problemi mund të trajtohet ose jo përmes një ndryshimi të politikave
Adresimi i problematikës që lidhet me mungesën e rregullimit të lobimit kërkon domosdoshmërisht një ndryshim konkret në nivel politikash, pasi ndodhemi para një boshllëku të kuadrit ligjor dhe institucional që do të garantojë zbatimin e tij. Ndërhyrjet e pjesshme, të bazuara vetëm në kode etike ose rregulla të përgjithshme mbi konfliktin e interesit, nuk kanë arritur të sigurojnë transparencë, llogaridhënie dhe mbikëqyrje efektive të veprimtarive lobuese.
Një qasje e re politike, e materializuar përmes miratimit të një ligji të posaçëm për lobimin, do të krijonte një sistem të strukturuar dhe të qëndrueshëm për rregullimin e marrëdhënieve ndërmjet cilido të interesuar (aktorë privatë) dhe zyrtarëve publikë në proceset vendimmarrëse. Ky ndryshim politikash do të mundësonte vendosjen e standardeve të unifikuara për regjistrimin, deklarimin dhe raportimin e lobimit, si dhe forcimin e mekanizmave institucionalë të mbikëqyrjes dhe kontrollit.
Ndryshimi i politikave në këtë drejtim është thelbësor për të adresuar shkaqet themelore të problemit, për të reduktuar risqet e ndikimit në vendimmarrje dhe për të forcuar integritetin e politikëbërjes. Njëkohësisht, ai kontribuon në përmbushjen e angazhimeve të Shqipërisë në kuadër të procesit të integrimit evropian dhe në rikthimin e besimit të publikut në transparencën dhe drejtësinë e vendimmarrjes publike, duke e shndërruar lobimin në një instrument legjitim dhe të rregulluar të përfaqësimit të interesave.
Arsyeja e ndërhyrjes 
Shpjegoni pse qeveria e sheh të nevojshme të ndërhyjë.
Shpjegoni se çfarë shpreson të trajtojë qeveria nëpërmjet kësaj ndërhyrjeje.
Shpjegoni se si i mbështet kjo ndërhyrje objektivat e nivelit të lartë të qeverisë.
Rendisni punën ekzistuese që është realizuar tashmë.

Shpjegoni pse qeveria e sheh të nevojshme të ndërhyjë
Qeveria shqiptare e sheh të domosdoshme ndërhyrjen për krijimin e një kuadri ligjor të posaçëm, gjithëpërfshirës dhe detyrues që garanton transparencë, integritet dhe llogaridhënie në ndërveprimet ndërmjet institucioneve publike dhe përftuesve të lobimit. Ndërhyrja është e nevojshme për të adresuar boshllëkun ligjor aktual, ku veprimtaritë e lobimit zhvillohen në mënyrë të paformalizuar, pa rregulla të qarta, pa mekanizma regjistrimi dhe pa mbikëqyrje institucionale, duke krijuar risqe për ndikime të fshehta ose me interesa në proceset e politikëbërjes.
Kjo situatë është evidentuar edhe në vlerësimet dhe rekomandimet ndërkombëtare, përfshirë ato të GRECO, (mekanizmi i Këshillit të Evropës për vlerësimin dhe monitorimin e politikave dhe masave të shteteve anëtare në parandalimin dhe luftën kundër korrupsionit) i Këshillit të Evropës dhe Bashkimit Evropian përgjatë procesit screening në vitin 2022, të cilat theksojnë nevojën për rregullimin e lobimit si një instrument thelbësor për forcimin e sundimit të ligjit dhe parandalimin e korrupsionit. Në këtë kontekst, ndërhyrja e qeverisë synon të formalizojë veprimtarinë e lobimit, të vendosë rregulla të qarta për regjistrimin, deklarimin dhe raportimin e saj, si dhe të krijojë mekanizma efektivë mbikëqyrjeje dhe kontrolli.
Shkalla e ndërhyrjes konsiderohet e plotë, pasi adresimi i problematikës nuk mund të arrihet përmes ndryshimeve të pjesshme apo rregullimeve fragmentare, por kërkon miratimin e një kornize të re të posaçme ligjore, të mbështetur nga akte nënligjore për zbatimin praktik të saj. Kjo nismë mbështet drejtpërdrejt objektivat e nivelit të lartë të qeverisë për forcimin e integritetit publik, rritjen e transparencës në vendimmarrje dhe përmbushjen e angazhimeve në kuadër të Strategjisë Ndërsektoriale Kundër Korrupsionit 2024 - 2030 dhe gjithashtu në Udhërrëfyesin për Shtetin e së Drejtës.
Në përgatitje të kësaj ndërhyrjeje janë realizuar tashmë analiza paraprake dhe konsultime ndërinstitucionale, si dhe është siguruar asistencë teknike nga Këshilli i Evropës për harmonizimin e projektligjit me standardet ndërkombëtare dhe praktikat më të mira evropiane. Në këtë kuptim, ndërhyrja nuk përfaqëson një iniciativë ad hoc, por një hap të qëndrueshëm politik dhe institucional drejt forcimit të arkitekturës kombëtare të integritetit dhe si garanci në progresin e procesit të integrimit evropian.
Shpjegoni se çfarë shpreson të trajtojë qeveria nëpërmjet kësaj ndërhyrjeje

Përmes kësaj ndërhyrjeje, qeveria synon të adresojë mungesën e transparencës dhe të rregullimit të veprimtarive të lobimit, duke krijuar një kuadër të qartë dhe të unifikuar për përfaqësimin e interesave në proceset vendimmarrëse. Ndërhyrja synon të parandalojë ndikimet në politikëbërje, të garantojë barazi aksesi për të gjithë aktorët, si dhe të forcojë mekanizmat e llogaridhënies dhe mbikëqyrjes institucionale. Njëkohësisht, qeveria synon të rrisë besimin e publikut në integritetin e vendimmarrjes publike dhe të përmbushë rekomandimet dhe angazhimet ndërkombëtare të Shqipërisë në kuadër të procesit të integrimit evropian dhe të politikave kombëtare antikorrupsion.

Shpjegoni se si i mbështet kjo ndërhyrje objektivat e nivelit të lartë të qeverisë
Kjo nismë mbështet direkt objektivat e nivelit të lartë të qeverisë për forcimin e sundimit të ligjit, rritjen e transparencës dhe integritetit në vendimmarrjen publike, si dhe parandalimin e korrupsionit, në përputhje me prioritetet strategjike kombëtare. Nisma për rregullimin e lobimit lidhet drejtpërdrejt dhe në mënyrë të qëndrueshme me Strategjinë Ndërsektoriale Kundër Korrupsionit 2024 - 2030, pasi kontribuon në realizimin e objektivave themelore të saj për parandalimin e korrupsionit, forcimin e integritetit institucional dhe rritjen e transparencës në qeverisje.
Konkretisht, Strategjinë Ndërsektoriale Kundër Korrupsionit 2024 – 2030 synon të reduktojë hapësirat për ndikime të padrejta në vendimmarrjen publike duke forcuar mekanizmat parandalues dhe rregullatorë në ndërveprimet ndërmjet administratës publike dhe interesave private. Në këtë kuadër, mungesa e një kuadri ligjor për lobimin përbën një risk të identifikuar për integritetin e procesit të politikëbërjes, pasi krijon terren për praktika jo transparente dhe për konflikte të pamenaxhuara interesi. Nisma për rregullimin e lobimit adreson pikërisht këtë boshllëk, duke vendosur rregulla të qarta për transparencën, deklarimin dhe mbikëqyrjen e ndërveprimeve lobuese.

Gjithashtu, Strategjia Ndërsektoriale Kundër Korrupsionit 2024 - 2030 thekson nevojën për rritjen e llogaridhënies së zyrtarëve publikë dhe për forcimin e mekanizmave të kontrollit institucional. Krijimi i një sistemi të formalizuar për regjistrimin dhe raportimin e lobimit përputhet me këto objektiva, pasi mundëson gjurmueshmëri të ndikimit në vendimmarrje dhe përmirëson kapacitetet e institucioneve për të identifikuar dhe parandaluar rastet e ndikimit të papërshtatshëm.

Në të njëjtën kohë, kjo nismë mbështet objektivin strategjik për përmirësimin e transparencës dhe përfshirjes në proceset vendimmarrëse, duke garantuar barazi aksesi për të gjithë aktorët e interesuar dhe duke forcuar rolin mbikëqyrës të shoqërisë civile dhe publikut. Për rrjedhojë, rregullimi i lobimit shërben si instrument parandalues dhe strukturor në zbatimin e Strategjisë Ndërsektoriale Kundër Korrupsionit, duke kontribuar në ndërtimin e një qeverisjeje më të hapur, më të përgjegjshme dhe në përputhje me standardet evropiane.

Njëkohësisht, ndërhyrja mbështet përmbushjen e angazhimeve të Shqipërisë në kuadër të procesit të integrimit evropian dhe të angazhimeve të Udhërrëfyesit për Shtetin e së Drejtës, duke adresuar rekomandimet ndërkombëtare për rregullimin e lobimit si element thelbësor i qeverisjes së mirë dhe besimit publik.

Rendisni punën ekzistuese që është realizuar tashmë
Në mungesë të një kuadri të posaçëm ligjor për rregullimin e lobimit, qeveria dhe institucionet publike kanë ndërmarrë ndër vite një sërë masash dhe instrumentesh me synim forcimin e integritetit institucional, rritjen e transparencës dhe parandalimin e ndikimeve të papërshtatshme në vendimmarrjen publike.
Në këtë kuadër, është miratuar dhe zbatuar kuadri ligjor për parandalimin e konfliktit të interesit në ushtrimin e funksioneve publike, i cili përcakton parime dhe detyrime për zyrtarët publikë lidhur me paanshmërinë, deklarimin e interesave private dhe shmangien e situatave që mund të cenojnë integritetin e vendimmarrjes publike. Ky kuadër ka kontribuar në adresimin e konflikteve individuale të interesit, por nuk rregullon në mënyrë të posaçme ndërveprimet e strukturuara ndërmjet aktorëve privatë dhe vendimmarrjes publike.
Gjithashtu, janë miratuar kode etike për zyrtarët publikë, përfshirë Kodin e Etikës së anëtarëve të Këshillit të Ministrave dhe Kodin e Etikës së administratës publike, të cilat vendosin standarde të sjelljes, integritetit, transparencës dhe paanshmërisë në ushtrimin e detyrës, përfshirë ndërveprimet me aktorë të jashtëm. Megjithatë, këto instrumente kanë karakter të përgjithshëm dhe nuk krijojnë një regjim të detajuar transparence, regjistrimi dhe raportimi për veprimtarinë e lobimit.
Administrata publike ka ndërmarrë masa për rritjen e transparencës në proceset e politikëbërjes dhe hartimit të akteve, përmes zbatimit të legjislacionit për njoftimin dhe konsultimin publik, duke përfshirë funksionimin e Regjistrit Elektronik të Konsultimit Publik si një instrument për përfshirjen e palëve të interesuara dhe informimin e publikut mbi nismat ligjore dhe nënligjore. Këto mekanizma kanë forcuar transparencën procedurale, por nuk adresojnë në mënyrë të drejtpërdrejtë ndikimin e strukturuar dhe të qëllimshëm të interesave private në vendimmarrje.
Në nivel strategjik, është miratuar Strategjia Ndërsektoriale Kundër Korrupsionit 2024 - 2030, e cila parashikon masa parandaluese për forcimin e integritetit institucional, transparencës dhe llogaridhënies, si dhe për përmirësimin e kuadrit ligjor dhe institucional në fushat me risk për korrupsion, përfshirë ndërveprimet ndërmjet sektorit publik dhe interesave private. Rregullimi i lobimit është identifikuar gjithashtu si pjesë e këtyre ndërhyrjeve strukturore.
Po ashtu, janë forcuar mekanizmat institucionalë të monitorimit dhe raportimit, përfshirë rolin e strukturave përgjegjëse për parandalimin e korrupsionit dhe konfliktit të interesit në institucionet publike, si dhe bashkëpunimi me mekanizmat ndërkombëtarë të vlerësimit, përfshirë GRECO dhe procesin e integrimit evropian. Këto mekanizma kanë evidentuar nevojën për rregullim më të qartë dhe të harmonizuar të marrëdhënieve ndërmjet interesave private dhe vendimmarrjes publike.
Megjithatë, pavarësisht këtyre masave, mungesa e një kuadri ligjor të posaçëm për lobimin ka krijuar boshllëqe në drejtim të transparencës, parashikueshmërisë dhe kontrollit të veprimtarive të lobimit, duke justifikuar nevojën për ndërhyrjen e propozuar ligjore. Deri më tani, procesi i hartimit të projektligjit është shoqëruar me konsultime të vazhdueshme ndërinstitucionale, përmes Grupit Ndërinstitucional të Punës, takimeve teknike dhe tryezave konsultative, me pjesëmarrjen e institucioneve publike, autoriteteve të pavarura, shoqërisë civile, sektorit privat dhe partnerëve ndërkombëtarë. Ky proces është mbështetur nga asistenca teknike e Këshillit të Evropës, e cila ka kontribuar në harmonizimin e projektligjit me standardet evropiane dhe rekomandimet ndërkombëtare.
Objektivi i politikës
Vendosni objektiva që korrespondojnë me problemin dhe shkaqet e tij.
Sigurohuni që objektivat e vendosur të korrespondojnë me ato të dhëna në përmbledhjen ekzekutive, por më të detajuara. 
Sigurohuni që objektivat janë specifikë, të matshëm, të arritshëm, realë dhe në kohë.

Qëllimi kryesor i kësaj nisme ligjore është ngritja dhe konsolidimi i një sistemi të formalizuar, transparent dhe të mbikëqyrur të lobimit në Shqipëri, me synim parandalimin e ndikimeve të fshehta në vendimmarrjen publike, forcimin e integritetit institucional dhe rritjen e besimit publik, në përputhje me standardet e Këshillit të Evropës, OECD-së dhe angazhimet e Shqipërisë në kuadër të procesit të integrimit evropian.

Kjo nismë synon të adresojë drejtpërdrejt shkaqet e identifikuara të problemit, përfshirë mungesën e rregullimit ligjor, mungesën e transparencës në veprimtaritë lobuese, mungesën e mbikëqyrjes dhe mungesën e llogaridhënies së aktorëve të përfshirë në proceset vendimmarrëse.

Objektivat specifikë të propozimit janë: 
1- Garantimi i transparencës në veprimtaritë e lobimit, përmes krijimit dhe funksionimit të Regjistrit të Lobimit dhe vendosjes së detyrimit ligjor për regjistrimin dhe raportimin periodik të veprimtarive lobuese nga lobistët dhe zyrtarët publikë, brenda vitit të parë nga hyrja në fuqi e ligjit.
2-Forcimi i integritetit në vendimmarrjen publike, përmes standardizimit të rregullave të sjelljes së zyrtarëve publikë, përfshirë detyrimin për deklarimin e kontakteve lobuese, parandalimin e konfliktit të interesit dhe zbatimin e periudhave të ndalimit për ish-zyrtarët publikë, brenda vitit të parë nga hyrja në fuqi e ligjit.
3-Ngritja dhe konsolidimi i një mekanizmi efektiv mbikëqyrës dhe sanksionues, përmes ngritjes dhe funksionimit të kapaciteteve institucionale pranë autoritetit përgjegjës të KDIMDHP, duke siguruar procedura të qarta për regjistrimin, verifikimin, kontrollin dhe ndëshkimin e shkeljeve të ligjit, deri në fund të vitit të dytë të zbatimit të ligjit.
4-Rritja e llogaridhënies institucionale dhe transparencës, përmes raportimit periodik dhe publikimit të të dhënave mbi veprimtaritë e lobimit dhe nivelin e zbatimit të ligjit, në mënyrë të vazhdueshme pas hyrjes në fuqi të tij.
5-Rritja e ndërgjegjësimit dhe kapaciteteve të aktorëve publikë dhe privatë, përmes organizimit të fushatave informuese dhe trajnimeve të dedikuara mbi rregullat e lobimit, etikën institucionale dhe transparencën në vendimmarrje, të paktën një herë në vit gjatë gjithë periudhës së zbatimit të ligjit.
Këto objektiva kontribuojnë drejtpërdrejt në arritjen e Objektivit 1.8 të Strategjisë Ndërsektoriale Kundër Korrupsionit 2024 - 2030: “Ngritja e kuadrit legjislativ dhe institucional për lobimin si instrument parandalimi të korrupsionit” dhe mbështesin zbatimin e Udhërrëfyesit për Shtetin e së Drejtës në kuadër të procesit të integrimit evropian.
Përshkrimi i opsioneve të shqyrtuara
Përshkruani opsionin e status quo-së. 
Identifikoni dhe përshkruani të gjitha opsionet e politikave që keni marrë parasysh.
Shpjegoni se si janë identifikuar opsionet e politikës.  

Opsionet e mëposhtme janë vlerësuar në funksion të arritjes së objektivave të politikave:

Opsioni 0 (status quo): Nuk ka nevojë për nismë ligjore.
Opsioni 1 (rregullator): Ndërhyrje (amendime) të pjesshme në disa akte ligjore ekzistues. 
Opsioni 2 (rregullator): Hartimi i një ligji për lobimin, i një kuadri të posaçëm ligjor për rregullimin e veprimtarisë së lobimit.
Opsioni 3 (jorregullator): Miratimi i masave vetë-rregulluese dhe instrumenteve joligjore.

Opsioni 0: Ky opsion parashikon vijimin e situatës aktuale pa ndërhyrje ligjore, ku veprimtaritë e lobimit mbeten të parregulluara në mënyrë të posaçme. Në këtë opsion, veprimet ndërmjet përfituesve të lobimit dhe zyrtarëve publikë mbështeten vetëm në dispozita të shpërndara dhe jo të harmonizuara të kuadrit ekzistues ligjor, përfshirë rregullat e etikës dhe parandalimit të konfliktit të interesit. Ky opsion nuk adreson mungesën e mekanizmave për regjistrim, raportim dhe mbikëqyrje të veprimtarive lobuese, nuk garanton transparencë të plotë në proceset vendimmarrëse dhe nuk përmbush rekomandimet e përsëritura të GRECO, Këshillit të Evropës dhe pritshmëritë e procesit të integrimit evropian.
Opsioni 1 (rregullator): Ky opsion konsiston në përfshirjen e elementeve të lobimit përmes amendimeve të pjesshme në ligje dhe akte ekzistuese, si ligji për konfliktin e interesit, aktet për etikën e zyrtarëve publikë apo rregulloret për etikën dhe sjelljen në institucion. Megjithëse ky opsion do të kërkonte ndërhyrje më të kufizuara ligjore dhe kosto më të ulëta administrative, ai nuk krijon një kuadër të unifikuar dhe gjithëpërfshirës për rregullimin e lobimit. Fragmentarizimi i rregullave do të sillte paqartësi në zbatim, mbivendosje kompetencash dhe mungesë të një autoriteti të vetëm mbikëqyrës, duke e bërë të pamundur garantimin e transparencës së plotë dhe llogaridhënies efektive.
Ky opsion nuk mundëson vendosjen e standardeve minimale të detyrueshme, si regjistrimi i lobistëve, deklarimi i kontakteve lobuese dhe raportimi periodik i veprimtarisë së lobimit. Për më tepër, mungesa e një mekanizmi të dedikuar monitorimi dhe sanksionimi kufizon ndjeshëm efektivitetin e këtij opsioni në parandalimin e ndikimeve të papërshtatshme në vendimmarrjen publike. Zbatimi përmes akteve të shpërndara rrezikon gjithashtu trajtim të pabarabartë ndërmjet institucioneve dhe nuk siguron përafrim të plotë me standardet dhe rekomandimet ndërkombëtare, përfshirë ato të Bashkimit Evropian dhe GRECO, të cilat parashikojnë rregullimin e lobimit përmes një kuadri ligjor të posaçëm dhe të centralizuar.
Gjithashtu, edhe pse Opsioni 1 parashikon amendime të pjesshme në disa akte ekzistuese, në praktikë ai kërkon ndërhyrje të shumta paralele në disa ligje dhe akte nënligjore (ligji për konfliktin e interesit, aktet për etikën, rregulloret e brendshme institucionale etj.). Kjo nënkupton procese të ndara hartimi dhe konsultimi, koordinim ndërinstitucional më kompleks dhe afate të ndryshme miratimi dhe hyrjeje në fuqi.
Opsioni 2 (rregullator): Ky opsion parashikon hartimin dhe miratimin e një ligji të posaçëm të fushës, që rregullon në mënyrë të plotë dhe të unifikuar veprimtaritë e lobimit në Shqipëri. Ligji vendos rregulla të qarta për regjistrimin e lobistëve, përfituesve të lobimit, deklarimin e kontratave të lobimit, raportimin periodik të veprimtarive, si dhe përcakton kompetencat e autoritetit përgjegjës për mbikëqyrje, kontroll dhe sanksionim. Ky opsion siguron transparencë të qëndrueshme në veprimtaritë e lobimit, forcon integritetin e vendimmarrjes publike dhe përmbush në mënyrë të drejtpërdrejtë rekomandimet ndërkombëtare dhe angazhimet e Shqipërisë në kuadër të procesit të integrimit në Bashkimin Evropian.
Për më tepër, hartimi dhe miratimi i një ligji të posaçëm i fushës, është i përshtatshëm me standardet ndërkombëtare, duke përfshirë rekomandimet e Bashkimit Evropian, GRECO dhe Këshillit të Evropës, dhe mundëson një qasje gjithëpërfshirëse dhe të qëndrueshme për forcimin e integritetit në vendimmarrjen publike. Ai adreson boshllëqet ligjore të opsionit 1 dhe siguron një kuadër ligjor parandalues dhe të qëndrueshëm, që kontribuon drejtpërdrejt në përmbushjen e objektivave të Strategjisë Ndërsektoriale Kundër Korrupsionit 2024 - 2030.
Ky opsion paraqet kosto fillestare më e lartë, sepse kërkon hartim, konsultim, miratim dhe zbatim të një ligji të ri të detajuar, por kosto afatgjatë do të jetë më e ulët krahasuar me opsionin 1, sepse një kuadër i unifikuar zvogëlon mbivendosjet, vonesat dhe nevojën për amendime të shumta.

Opsioni 3 (jorregullator): Ky opsion paraqet adresimin e problematikave që lidhen me transparencën dhe integritetin e veprimtarive të lobimit përmes masave vetë-rregulluese dhe instrumenteve joligjore, pa pasur nevojën e miratimit të një kuadri të posaçëm ligjor detyrues. Ky opsion synon të mbështetet kryesisht në angazhimin vullnetar të aktorëve përkatës dhe në forcimin e kapaciteteve institucionale dhe profesionale.
Në këtë kuadër, masat e mundshme do të përfshinin hartimin dhe zbatimin e kodeve të vetë-rregullimit nga industri, shoqata profesionale ose organizata përfaqësuese të interesave, të cilat do të përcaktonin standarde sjelljeje, transparence dhe etike për ushtrimin e veprimtarive të lobimit. Paralelisht, mund të përgatiteshin manuale dhe udhëzime praktike për administratën publike dhe aktorët privatë, me qëllim orientimin mbi praktikat e pranueshme të ndërveprimit ndërmjet sektorit publik dhe interesave private.
Opsioni 3 do të përfshinte gjithashtu zhvillimin e fushatave informuese dhe programeve të trajnimit për lobuesit dhe zyrtarët publikë, me fokus rritjen e ndërgjegjësimit mbi parimet e integritetit, transparencës dhe parandalimit të konflikteve të interesit. Si element plotësues, mund të parashikoheshin mekanizma vullnetarë të regjistrimit ose raportimit, të administruara nga organizata të pavarura ose shoqata profesionale, pa karakter detyrues dhe pa sanksione ligjore në rast mosrespektimi.
Ky opsion është konsideruar si alternativë me kosto më të ulët rregullatore dhe me fleksibilitet më të madh për aktorët e përfshirë, duke u mbështetur në bashkëpunimin vullnetar dhe kulturën e integritetit, në vend të detyrimeve ligjore.
Megjithëse ky opsion do të mund të kontribuonte në rritjen e ndërgjegjësimit dhe përmirësimin e praktikave, ai mbështetet kryesisht në angazhimin vullnetar të aktorëve dhe nuk siguron detyrueshmëri, mekanizma mbikëqyrës dhe sanksionues. Për këtë arsye, opsioni jo-rregullator nuk garanton një nivel të qëndrueshëm dhe të unifikuar transparence dhe llogaridhënieje në ushtrimin e veprimtarive të lobimit.
Vlerësimi i opsioneve/analizimi i ndikimeve     
Identifikoni grupet e prekura.
Identifikoni llojet e ndikimeve për secilin grup të prekur, bëni dallimin midis ndikimeve të drejtpërdrejta dhe jo të drejtpërdrejta.
Për ndikimet e drejtpërdrejta:
 
Përshkruani nga ana cilësore ndikimet e drejtpërdrejta mbi grupet e prekura.
Analizoni nga ana sasiore ndikimet më të rëndësishme të drejtpërdrejta.
Përcaktoni vlerën monetare të ndikimeve më të rëndësishme të drejtpërdrejta aty ku është e mundur (përdor tabelën në Aneksin 2/a të këtij dokumenti).
Analizoni ndikimin mbi ndërmarrjet e vogla dhe të mesme (nëse ka).
Për ndikimet jo të drejtpërdrejta:
Përshkruani nga ana cilësore ndikimet jo të drejtpërdrejta mbi grupet e prekura.
Analizoni ndikimin mbi konkurrencën.  
Diskutoni kufizimin e analizës:
Jepni supozimet në të cilat janë bazuar parashikimet dhe risqet, të cilave ato u nënshtrohen.
Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.
Përmblidhni vlerësimin e opsioneve:
Paraqisni një pasqyrë përmbledhëse të të gjitha ndikimeve të opsioneve të analizuara.
Shpjegoni se si ndikimet e të gjitha opsioneve të analizuara krahasohen me njëra-tjetrën.
Paraqisni përllogaritjet më të mira të përgjithshme neto të ndikimit me vlerë monetare të përcaktuar për çdo opsion (përdor tabelën në Aneksin 2/b të këtij dokumenti).
Grupet e prekura 
Në zbatimin e projektligjit “Për Lobimin në Republikën e Shqipërisë” identifikohen këto grupe kryesore të prekura:
Në radhë të parë, subjektet që ushtrojnë lobim përbëjnë grupin kryesor të prekur nga ky projektligj (përfituesir e lobimit). Këtu përfshihen persona fizikë dhe juridikë, vendas ose të huaj, që ushtrojnë veprimtari lobuese në interes të tyre ose të personave që përfaqësojnë, përfshirë shoqëri konsulence, përfaqësues të interesave ekonomike, organizata jofitimprurëse, shoqata profesionale, si dhe çdo subjekt tjetër i mundshëm, që synon të ndikojë në proceset e hartimit të politikave apo vendimmarrjes publike. Këta subjekte do t’i nënshtrohen për herë të parë një regjimi të formalizuar regjistrimi, deklarimi dhe raportimi.
Një tjetër grup i rëndësishëm i prekur janë zyrtarët publikë dhe institucionet publike, përfshirë Kuvendin, Këshillin e Ministrave, ministritë dhe institucionet në varësi të tyre, si dhe njësitë e vetëqeverisjes vendore. Brenda këtij grupi përfshihen të gjithë zyrtarët që, për shkak të funksionit të tyre, marrin pjesë në procese vendimmarrëse apo hartimin e politikave publike dhe që mund të jenë objekt i kontakteve lobuese.
Grup i veçantë i prekur nga zbatimi i ligjit është autoriteti përgjegjës për mbikëqyrjen e lobimit, Komisioneri për të Drejtën e Informimit dhe Mbrojtjen e të Dhënave Personale, i cili do të marrë kompetenca të reja ligjore për administrimin e Regjistrit të Lobimit, verifikimin e deklarimeve, kontrollin e përputhshmërisë dhe vendosjen e masave administrative në rast shkeljesh.
Po ashtu, publiku i gjerë, përfshirë qytetarët, bizneset që nuk ushtrojnë veprimtari lobuese, organizatat e shoqërisë civile dhe media, përbën një grup të prekur në mënyrë të tërthortë nga ky projektligj. Këta aktorë përfitojnë nga rritja e transparencës, aksesit në informacion dhe nga forcimi i besueshmërisë së proceseve vendimmarrëse publike.
Ndikimet e drejtpërdrejta
1. Ndikimet e drejtpërdrejta mbi institucionet publike dhe administratën shtetërore
Zbatimi i projektligjit “Për Lobimin në Republikën e Shqipërisë” sjell ndikime të drejtpërdrejta mbi institucionet publike dhe zyrtarët publikë që përfshihen në proceset e politikëbërjes dhe vendimmarrjes. Këto ndikime lidhen kryesisht me vendosjen e detyrimeve të reja ligjore për deklarimin, dokumentimin dhe raportimin e kontakteve të lobimit, si dhe me përshtatjen e procedurave të brendshme administrative për garantimin e transparencës.
Institucionet publike do të duhet të përshtatin praktikat e tyre të punës për të siguruar identifikimin e kontakteve lobuese, ruajtjen e dokumentacionit përkatës dhe bashkëpunimin me autoritetin mbikëqyrës. Për zyrtarët publikë, ndikimi i drejtpërdrejtë konsiston në rritjen e përgjegjshmërisë individuale dhe në respektimin e standardeve të reja të sjelljes dhe etikës në marrëdhëniet me përfituesit e lobimit. 
2. Ndikimet e drejtpërdrejta mbi subjektet që ushtrojnë lobim
Subjektet që ushtrojnë veprimtari lobuese preken drejtpërdrejt nga vendosja e një kuadri të detyrueshëm ligjor për ushtrimin e kësaj veprimtarie. Ndikimi kryesor i drejtpërdrejtë lidhet me detyrimin për regjistrim në Regjistrin e Lobimit, deklarimin e kontratave dhe përfituesve të lobimit, si dhe raportimin e aktiviteteve lobuese.
Këta subjekte do të duhet të përshtatin praktikat e tyre organizative dhe administrative për të përmbushur kërkesat e reja ligjore, duke siguruar transparencë mbi qëllimin, fushën dhe mjetet e lobimit. Njëkohësisht, ligji krijon një kuadër të qartë dhe të parashikueshëm për ushtrimin e lobimit, duke formalizuar një veprimtari që deri më tani ka qenë e paunifikuar dhe e paformalizuar.
3. Ndikimet e drejtpërdrejta mbi autoritetin përgjegjës 
Komisioneri për të Drejtën e Informimit dhe Mbrojtjen e të Dhënave Personale përballet me ndikime të drejtpërdrejta institucionale dhe organizative, pasi merr kompetenca të reja për administrimin e Regjistrit të Lobimit, verifikimin e deklarimeve, kontrollin e përputhshmërisë ligjore dhe vendosjen e masave administrative në rast shkeljesh.
Këto kompetenca kërkojnë forcim të kapaciteteve administrative dhe teknike, përshtatje të strukturës organizative dhe miratimin e akteve nënligjore për zbatimin praktik të ligjit. Ndikimi është i drejtpërdrejtë dhe i matshëm në aspektin e funksioneve të reja që i ngarkohen këtij autoriteti.
4. Ndikimet e drejtpërdrejta mbi publikun dhe të tjerë
Edhe pse në një masë më të kufizuar, publiku i gjerë, shoqëria civile dhe media preken drejtpërdrejt nga rritja e aksesit në informacion publik mbi aktivitetet e lobimit. Publikimi i të dhënave në Regjistrin e Lobimit krijon mundësi të reja për monitorim, analizë dhe raportim publik mbi ndërveprimet ndërmjet aktorëve privatë dhe institucioneve publike.
Ndikimet jo të drejtpërdrejta 
Zbatimi i projektligjit “Për Lobimin në Republikën e Shqipërisë” pritet të sjellë ndikime pozitive jo të drejtpërdrejta në funksionimin e përgjithshëm të institucioneve publike dhe në cilësinë e procesit vendimmarrës. Rritja e transparencës dhe formalizimi i marrëdhënieve lobuese kontribuojnë në uljen e hapësirave për ndikim joformal dhe në forcimin e integritetit institucional, duke ndikuar pozitivisht në perceptimin e publikut ndaj administratës shtetërore.
Për subjektet që ushtrojnë lobim, ndikimet jo të drejtpërdrejta lidhen me rritjen e legjitimitetit të veprimtarisë së tyre dhe qartësimin e rolit të lobimit si një mjet i pranueshëm dhe transparent për përfaqësimin e interesave. Kjo pritet të nxisë profesionalizimin e veprimtarive lobuese dhe respektimin e standardeve etike në ndërveprimet me institucionet publike.
Publiku i gjerë, shoqëria civile dhe media përfitojnë në mënyrë jo të drejtpërdrejtë nga rritja e aksesit në informacion dhe nga mundësia për monitorim më të strukturuar të procesit të politikëbërjes. Kjo forcon llogaridhënien publike, rrit besimin qytetar dhe mbështet pjesëmarrjen e informuar në vendimmarrje.
Në plan afatmesëm dhe më afatgjatë, këto ndikime kontribuojnë në përmirësimin e klimës së qeverisjes dhe në përputhjen më të mirë të praktikave kombëtare me standardet evropiane të integritetit dhe transparencës.
Analiza e kostos dhe e përfitimeve
Analiza e kostos dhe përfitimeve të projektligjit “Për Lobimin në Republikën e Shqipërisë” është realizuar duke marrë në konsideratë natyrën rregullatore të nismës, faktin që ligji krijon një kuadër të ri të posaçëm ligjor dhe institucional, si dhe nevojën për të aplikuar parimin e proporcionalitetit në vlerësimin e ndikimeve.
Kostot e parashikuara
Kostot administrative dhe institucionale lidhen kryesisht me:
· funksionimi i Regjistrit të Lobimit
Kostot që shoqërojnë ngritjen dhe funksionimin e Regjistrit të Lobimit janë kapitale që lidhen me ngritjen që do mbështetet nga Këshilli i Evropës, dhe korente që lidhen me mirëmbajtjen e këtij regjistri. Këto të fundit, duke filluar nga 2028, do jenë 900,000 lekë në vit. 
· forcimin e kapaciteteve të Komisionerit për të Drejtën e Informimit dhe Mbrojtjen e të Dhënave Personale, përmes krijimit të një strukture të dedikuar dhe mbështetjes teknike për ushtrimin e kompetencave të reja
Ngritja e strukturës së posaçme për lobimin në KDIMDHP në periudhën 2027 – 2028 shoqërohet me kostot e mëposhtme:
(i) Paga sigurime shoqërore dhe shëndetësore prej 22.4 milion lekë për të dy vitet,  
(ii) shpenzimet për ambjente pune me sipërfaqje rreth 80 m2. Nga eksperienca, vlera totale mujore e ambjentit me qera do të jetë rreth 160.000 lekë/muaj ose 1.9 milion lekë në vit 
(iii) Shpenzime operative të domosdoshme për mbulimin e aktivitetit të kësaj structure në të cilat do të përfshihen fushatat sensibilizuese/aktivitete mbi ligjin, në të gjithë territorin, e cila do të kapë nje vlerë rreth 500.000 lekë/vit ose 1 milion lekë për të dy vitet. 
(iv) krijimi i hapësirës së punës (pajisje mobilimi /tavolinë/karrige/PC/Laptop/printer etj) do ketë një kosto prej rreth 200.000 lekë për person me një kosto totale në 1.000.000 lekë për të 5 punonjësit e kësaj strukture të re të posaçme në 2027.
Gjatë periudhës 2026 – 2027, KDIMDHP do të ketë mbështetjen e Këshillit të Evropës edhe në elementët e mëposhtëm: 
· Ngritja e Regjistrit të Lobimit me një vlerë prej 6 milion lekë në mbështetje të KDIMDHP.
· Zhvillimi i udhëzimeve (guidelines) dhe manualeve me një vlerë prej 2.9 milion lekë[footnoteRef:2]. [2:  Këtu mund të përfshihet edhe Kodi i Sjelljes së lobistëve dhe Deklarata e Veprimtarisë së Lobimit.] 

· Rritje e ndërgjegjësimit të nëpunësve publike mbi zbatimin e rregullave përkatëse dhe trajnim i stafit relevant, organizatave të shoqërisë civile (CSO-ve) dhe aktorëve të tjerë të interesuar me një vlerë prej 3.4 milion lekë.
Këto kosto pritet të jenë të kufizuara dhe të menaxhueshme, pasi zbatimi i ligjit mbështetet në struktura ekzistuese institucionale dhe nuk kërkon krijimin e një autoriteti të ri të pavarur, por parashikon ngritjen e një strukture të posaçme të re brenda një autoriteti ekzistues. Të gjitha kostot që vijnë për buxhetin e shtetit, si pasojë e këtij ligji janë kosto shtesë. Ndërkohë, për ngritjen e gjithë infrastrukturës dhe realizimin e trajnimeve, fushatave ndërgjegjësuese dhe plotësimin e manualeve apo dokumenteve të tjera, KDIMDHP do të mbështetet nga Këshilli i Evropës, nëpërmjet projektit “Enhancing Public Sector Resilience Against Corruption”, bashkëfinancuar nga SDC dhe Këshilli i Evropës, dhe i zbatuar nga Këshilli i Evropës. Vlerësimi paraprak tregon se kostot buxhetore janë kryesisht afatshkurtra dhe të përqendruara në fazën fillestare të zbatimit.
Kostot për subjektet që ushtrojnë lobim lidhen me:
· përgatitjen e dokumentacionit për të aplikuar për tu regjistruar si lobues
· përgatitjen dhe dorëzimin e deklaratave dhe raporteve periodike
· përshtatjen e praktikave të brendshme administrative për respektimin e kërkesave ligjore.
Këto kosto janë të natyrës administrative dhe konsiderohen proporcionale me objektivin e transparencës, pa krijuar barriera të pajustifikuara për ushtrimin e veprimtarisë lobuese. Kostot për këto subjekte nuk mund të llogariten pasi nuk ka të dhëna historike.
Përfitimet e parashikuara
Përfitimet institucionale dhe sistemike përfshijnë:
· rritjen e transparencës në proceset vendimmarrëse publike,
· formalizimin e marrëdhënieve ndërmjet aktorëve privatë dhe institucioneve publike,
· forcimin e integritetit dhe llogaridhënies së zyrtarëve publikë,
· të ardhura shtesë në buxhetin e shtetit, si pasojë e gjobave të mbledhura. Ky efekt parashikohet të jetë i dukshëm pasi vitit 2028, dhe ndaj tani është i pamundur të llogaritet.
Përfitimet për biznesin dhe konkurrencën lidhen me krijimin e një mjedisi më të drejtë dhe të parashikueshëm, ku përfaqësimi i interesave realizohet mbi bazën e rregullave të barabarta dhe transparente. Kjo pritet të reduktojë shtrembërimet e konkurrencës dhe të përmirësojë klimën e investimeve.
Në afatmesëm dhe afatgjatë, kuadri rregullator për lobimin pritet të kontribuojë në rritjen e konkurrencës së ndershme, duke kufizuar avantazhet informale dhe praktikat jo transparente në aksesin ndaj vendimmarrjes publike. Kjo ndikon pozitivisht në klimën e investimeve, veçanërisht për bizneset e vogla dhe të mesme, të cilat përfitojnë nga rregulla të barabarta për përfaqësimin e interesave.
Përfitimet për publikun dhe shoqërinë civile përfshijnë rritjen e aksesit në informacion publik, forcimin e monitorimit qytetar dhe rritjen e besimit në proceset e politikëbërjes.
Edhe pse përfitimet nuk mund të përllogariten saktësisht në vlerë monetare, ato mund të vlerësohen në mënyrë indirekte përmes treguesve si: numri i vendimeve publike të shoqëruara me gjurmë lobimi, ulja e rasteve të konfliktit të interesit të konstatuara nga auditimet, si dhe rritja e raportimeve dhe transparencës në proceset vendimmarrëse. Ky është një  vlerësim paraprak që na ndihmon ne të kemi vlerësime të tilla në vijim, por në mungesë të të dhënave historike të krahasueshme dhe duke qenë se ligji krijon për herë të parë një kuadër të posaçëm për lobimin, një vlerësim i plotë sasior me vlerë monetare neto nuk është i mundur në këtë fazë. Megjithatë, analiza cilësore tregon se përfitimet afatmesme dhe më afatgjata të nismës tejkalojnë kostot administrative dhe institucionale të zbatimit.
Raporti kosto - përfitim vlerësohet pozitiv, veçanërisht në kontekstin e përmbushjes së angazhimeve të Shqipërisë në kuadër të procesit të integrimit evropian dhe të progresit me miratimin e paketës ligjore “Antikorrupsioni”.
Arsyetimi i opsionit të preferuar
Zgjidhni opsionin e preferuar, bazuar në analizë. 
Shpjegoni arsyetimin tuaj.
Opsioni 2, hartimi dhe miratimi i një ligji të posaçëm “Për Lobimin në Republikën e Shqipërisë”, është përzgjedhur si opsioni i preferuar, pasi përbën mënyrën më të përshtatshme dhe efektive për të adresuar boshllëkun ekzistues ligjor dhe për të garantuar rregullimin e plotë, të unifikuar dhe transparent të veprimtarive të lobimit në Shqipëri. Analiza ka treguar se ruajtja e status quo-së ose ndërhyrjet e pjesshme përmes ndryshimeve në legjislacionin ekzistues nuk janë të mjaftueshme për të siguruar transparencë reale, mbikëqyrje efektive dhe llogaridhënie në proceset e politikëbërjes.
Hartimi i këtij ligji mundëson vendosjen për herë të parë të një kuadri të qartë e konkret rregullator që përcakton detyrimet për regjistrimin e lobistëve, deklarimin e kontratave dhe interesave të përfitusve të lobimit, raportimin e veprimtarive lobuese, si dhe krijimin e Regjistrit të Lobimit. Njëkohësisht, ky opsion forcon integritetin e vendimmarrjes publike përmes rregullave të posaçme për parandalimin e konfliktit të interesit, detyrimit të zyrtarëve publikë për deklarimin e kontakteve lobuese dhe parashikimit të periudhave të ndalimit për ish-zyrtarët publikë.
Analiza e opsioneve ka treguar se vetëm një ligj i posaçëm mund të garantojë përafrimin e plotë me standardet e Këshillit të Evropës dhe OECD-së, si dhe adresimin e rekomandimeve të përsëritura të GRECO dhe angazhimeve të Shqipërisë në kuadër të procesit të integrimit në Bashkimin Evropian, përfshirë paketën ligjore “Antikorrupsioni” dhe në Udhërrëfyesin për Shtetin e së Drejtës. Opsionet alternative, përfshirë mosrregullimin ose rregullimin e pjesshëm përmes ligjeve dhe akteve ekzistuese, rezultojnë të kufizuara në efektivitet, krijojnë fragmentarizim normativ dhe nuk sigurojnë mekanizma të qartë mbikëqyrjeje dhe sanksionimi.
Përzgjedhja e opsionit të preferuar mbështetet gjithashtu nga analiza multikritere, e cila ka vlerësuar opsionet e shqyrtuara mbi bazën e përputhshmërisë me standardet ndërkombëtare, efektivitetit në rritjen e transparencës, zbatueshmërisë administrative, raportit kosto - përfitim, ndikimit institucional dhe qëndrueshmërisë afatgjatë të ndërhyrjes. 
Kriteret e përdorura në analizë:
1. Përputhshmëria me standardet ndërkombëtare dhe acquis të BE (Këshilli i Evropës, OECD, rekomandimet e GRECO, procesi i integrimit evropian) -4
2. Efektiviteti në adresimin e problemit (aftësia për të rritur transparencën, për të formalizuar lobimin dhe për të reduktuar ndikimet joformale në vendimmarrje) - 5
3. Zbatueshmëria administrative dhe institucionale (përshtatshmëria me kapacitetet ekzistuese institucionale dhe qartësia e detyrave dhe përgjegjësive në ushtrimin e veprimtarisë) - 3
4. Qëndrueshmëria dhe impakti afatgjatë (aftësia për të krijuar një kuadër të qëndrueshëm dhe të parashikueshëm në kohë) -3
5. Efektiviteti në përmbushjen e objektivave strategjike të qeverisë (aftësia e opsionit për të kontribuar në realizimin e objektivave të Strategjisë Ndërsektoriale Kundër Korrupsionit 2024 - 2030, Udhërrëfyesit për Shtetin e së Drejtës dhe paketës ligjore “Antikorrupsioni”, në veçanti në drejtim të forcimit të integritetit, transparencës dhe llogaridhënies në ndërveprimet ndërmjet sektorit publik dhe interesave private).-4
6. Raporti kosto - efektivitet (proporcionaliteti i kostove administrative në raport me përfitimet afatmesme dhe afatgjata).-5

	Kriteret 
	Pesha 
	Opsioni 0
	Opsioni 1
	Opsioni 2
	Opsioni 3

	Përputhshmëria me standardet ndërkombëtare dhe acquis të BE (Këshilli i Evropës, OECD, rekomandimet e GRECO, procesi i integrimit evropian)

	4
	0 (0)
	2 (8)
	4 (16)
	1 (4)

	Efektiviteti në adresimin e problemit (aftësia për të rritur transparencën, për të formalizuar lobimin dhe për të reduktuar ndikimet joformale në vendimmarrje)
	5
	1 (5)
	3 (15)
	5 (25)
	2 (10)

	Zbatueshmëria administrative dhe institucionale (përshtatshmëria me kapacitetet ekzistuese institucionale dhe qartësia e detyrave dhe përgjegjësive në ushtrimin e veprimtarisë)
	3
	1 (3)
	3 (9)
	3 (9)
	2 (6)

	Qëndrueshmëria dhe impakti afatgjatë (aftësia për të krijuar një kuadër të qëndrueshëm dhe të parashikueshëm në kohë)
	3
	0 (0)
	1 (3)
	3 (9)
	0 (0)

	Efektiviteti në përmbushjen e objektivave strategjike të qeverisë
	4
	1 (4)
	2 (8)
	4 (16)
	2 (8)

	Kosto-efektiviteti
	5
	1 (5)
	3 (15)
	5 (25)
	 2 (10)

	Pikët
	
	17
	56
	90
	38



Rezultatet e kësaj analize tregojnë se opsioni 2, ai i ligjit të posaçëm, ofron balancën më të mirë ndërmjet kërkesave të përafrimit me acquis të BE-së, nevojës për rritjen e integritetit publik dhe kapaciteteve të institucioneve për ta zbatuar në mënyrë efektive kuadrin e ri rregullator. Ndërkoh] që, opsioni 0 (status quo) rezulton me performancë të ulët në pothuajse të gjitha kriteret, veçanërisht në përputhshmërinë me standardet ndërkombëtare dhe efektivitetin në adresimin e problemit, dhe opsioni 1 (ndryshime të pjesshme në legjislacionin ekzistues) ofron përmirësime të kufizuara, por nuk siguron një qasje të unifikuar dhe krijon fragmentarizim rregullator, duke rezultuar i dobët në qëndrueshmëri dhe impakt afatgjatë.
Në përfundim, hartimi dhe miratimi i një ligji të posaçëm për lobimin konfirmohet si opsioni më i efektshëm, më i realizueshëm dhe me ndikimin më të lartë pozitiv për garantimin e transparencës, konkurrencës së ndershme dhe besueshmërisë së procesit vendimmarrës, duke krijuar një kornizë ligjore të qëndrueshme dhe plotësisht të harmonizuar me standardet evropiane dhe ndërkombëtare. Ky opsion ofron balancën më të mirë ndërmjet nevojës për transparencë dhe integritet publik, kapaciteteve institucionale ekzistuese dhe kostove administrative, duke e bërë atë zgjedhjen më të përshtatshme nga pikëpamja e politikëbërjes dhe rregullimit.
Çështje të zbatimit
Shpjegoni se cila strukturë do të jetë përgjegjëse për zbatimin e opsionit të zgjedhur.
Shpjegoni pengesat e mundshme për zbatimin e opsionit të zgjedhur.
Përshkruani masat që do të ndërmerren gjatë zbatimit për të arritur qëllimet e politikës.
[bookmark: _Toc465267003]
Struktura përgjegjëse për zbatimin e opsionit të zgjedhur:
Struktura përgjegjëse për zbatimin e opsionit të zgjedhur, miratimi i një ligji të posaçëm “Për Lobimin në Republikën e Shqipërisë”, do të jetë Komisioneri për të Drejtën e Informimit dhe Mbrojtjen e të Dhënave Personale, në cilësinë e autoritetit përgjegjës për administrimin e Regjistrit të Lobimit, regjistrimin e subjekteve lobuese, verifikimin e deklaratave të lobimit, mbikëqyrjen e zbatimit të ligjit dhe vendosjen e masave administrative në rast shkeljesh.
Komisioneri për të Drejtën e Informimit dhe Mbrojtjen e të Dhënave Personale do të ushtrojë këto funksione në përputhje me kompetencat e përcaktuara në ligj dhe aktet nënligjore përkatëse, përmes strukturave të tij të brendshme, të cilat do të mratohen në vijim dhe për të garantuar zbatimin efektiv të kuadrit të ri rregullator.
Ministri i Shtetit për Administratën Publike dhe Antikorrupsionin njëherazi edhe Koordinator Kombëtar Kundër Korrupsionit do të ketë rol koordinues dhe mbështetës në zbatimin e ligjit, në veçanti në ndjekjen e këtij procesi në kuadër të Strategjisë Ndërsektoriale Kundër Korrupsionit 2024 - 2030, si dhe në bashkërendimin ndërinstitucional për hartimin dhe miratimin e akteve nënligjore.
Gjithashtu, të gjitha institucionet publike konsiderohen struktura bashkëpërgjegjëse për zbatimin e ligjit, në masën që u takon, përmes përmbushjes së detyrimeve ligjore për deklarimin e kontakteve të lobimit dhe bashkëpunimin me autoritetin përgjegjës.
Pengesat e mundshme për zbatimin e opsionit të zgjedhur:
Ndër pengesat e mundshme për zbatimin efektiv të ligjit mund të identifikohen:
· vonesat në miratimin e akteve nënligjore dhe instrumenteve zbatuese brenda afateve të përcaktuara nga ligji;
· nevoja për ndërtimin dhe forcimin e kapaciteteve institucionale dhe njerëzore, veçanërisht pranë autoritetit përgjegjës, KDIMDHP, dhe të institucioneve publike të përfshira;
· sigurimi i burimeve financiare dhe logjistike për ngritjen dhe mirëmbajtjen e Regjistrit të Lobimit;
· niveli fillestar i ulët i njohurive dhe ndërgjegjësimit mbi rregullat e reja të lobimit nga subjektet e prekura, të cilët duhet të nisin zbatimin e ligjit.
Masat që do të ndërmerren gjatë zbatimit për të arritur qëllimet e politikës:
Për të garantuar zbatimin efektiv të ligjit dhe arritjen e objektivave të politikës, do të ndërmerren masa konkrete, përfshirë:
· miratimin në kohë të akteve nënligjore, përfshirë rregullat procedurale, formatet e deklarimit dhe Kodin e Sjelljes për Lobistët;
· ngritjen dhe operacionalizimin e Regjistrit të Lobimit si instrument qendror për transparencën dhe monitorimin;
· zhvillimin e programeve të trajnimit dhe fushatave informuese për zyrtarët publikë dhe subjektet përfituese të lobimit;
· publikimin e raporteve periodike dhe vjetore të mbikëqyrjes nga KDIMDHP mbi zbatimin e ligjit dhe transparencën e veprimtarive lobuese;
· aplikimin e mekanizmave të verifikimit dhe të sanksioneve administrative në rast të mospërmbushjes së detyrimeve ligjore.
Përputhshmëria dhe zbatimi i ligjit do të sigurohen përmes detyrimeve të qarta ligjore, bashkëpunimit ndërinstitucional dhe ushtrimit të kompetencave mbikëqyrëse nga autoriteti përgjegjës.
Faza e monitorimit dhe vlerësimit
Jepni një përshkrim të përmbledhur të masave të monitorimit dhe të vlerësimit.
Identifikoni kriteret/treguesit për të matur arritjen e objektivave ose progresin drejt tyre.
Monitorimi dhe vlerësimi i zbatimit të ligjit “Për Lobimin në Republikën e Shqipërisë” do të kryhen nga Komisioneri për të Drejtën e Informimit dhe Mbrojtjen e të Dhënave Personale, në përputhje me kompetencat e tij ligjore për mbikëqyrjen, verifikimin dhe kontrollin e veprimtarive të lobimit. Monitorimi do të realizohet sipas një programi vjetor pune, rezultatet e të cilit do të pasqyrohen në raportet vjetore publike të KDIMDHP, duke filluar nga viti i parë i hyrjes në fuqi të ligjit.
Procesi i monitorimit do të mbështetet dhe koordinohet nga strukturat teknike pranë Ministrit të Shtetit për Administratën Publike dhe Antikorrupsionin njëherazi Koordinator Kombëtar Kundër Korrupsionit, e cila do të integrojë të dhënat dhe gjetjet mbi zbatimin e ligjit në kuadrin e mekanizmave të monitorimit të Strategjisë Ndërsektoriale Kundër Korrupsionit 2024 - 2030, si dhe në raportimet periodike për Udhërrëfyesin për Shtetin e së Drejtës dhe procesin e integrimit evropian.
Vlerësimi i ligjit do të fokusohet në:
· funksionalitetin e mekanizmave të krijuar (Regjistri i Lobimit, raportimi, kontrolli),
· nivelin e përmbushjes së detyrimeve ligjore nga subjektet që bëhen pjesë e veprimtarisë së lobimit,
· dhe efektivitetin e kuadrit rregullator në rritjen e transparencës dhe integritetit në proceset vendimmarrëse.
Rezultatet e monitorimit dhe vlerësimit do të shërbejnë si bazë për përmirësimin e akteve nënligjore, rishikimin e procedurave zbatuese dhe forcimin e mëtejshëm të kapaciteteve institucionale, në vijim.
Matja e arritjes së objektivave të politikës dhe progresit të zbatimit të ligjit do të bazohet në tregues cilësorë dhe sasiorë, përfshirë:
1. Funksionaliteti i kuadrit rregullator 
· Numri i lobistëve të regjistruar në Regjistrin e Lobimit. (trend rritës).
· Përqindja e subjekteve lobuese që paraqesin raportime dhe deklarata brenda afateve ligjore. (trend rritës).
· Funksionimi i plotë dhe bërja publik e Regjistrit të Lobimit. 
2. Zbatimi nga institucionet publike
· Numri dhe përqindja e institucioneve publike që deklarojnë kontaktet me lobistët sipas kërkesave ligjore. (të gjitha institucionet publike)
· Niveli i përmbushjes së detyrimeve për transparencë nga zyrtarët publikë të përfshirë në proceset vendimmarrëse. (100%)
3. Mbikëqyrja dhe kontrolli
· Numri i verifikimeve, inspektimeve dhe procedurave administrative të kryera nga KDIMDHP.
· Numri dhe lloji i masave administrative të vendosura në rast shkeljesh. (raportim i plotë).
4. Transparenca dhe llogaridhënia publike
· Niveli i aksesit publik në të dhënat e Regjistrit të Lobimit. (i plotë dhe në kohë reale)
· Përdorimi i të dhënave nga shoqëria civile, media dhe publiku për monitorim dhe analizë. (i lehtë)
5. Integrimi strategjik dhe përputhshmëria ndërkombëtare
· Pasqyrimi i progresit të zbatimit të ligjit në raportet e Strategjisë Ndërsektoriale Kundër Korrupsionit, 2024 - 2030.
· Vlerësimi i përputhshmërisë me standardet e Këshillit të Evropës, OECD-së dhe rekomandimet e GRECO.

Raporti i vlerësimit të ndikimit - Shtojca 2/a

Tabela: Vlera aktuale neto në total (VAN) - kostot dhe përfitimet me vlerë monetare të përcaktuar në milionë lekë e zbritur për 10 vjet (Vlera aktuale e kostos dhe vlera aktuale e përfitimit); krahasuar me status quo-në.    

Aktualisht mund të llogariten kostot për buxhetin e shtetit vetëm përsa i përket burimeve njerëzore dhe ngritjes së Regjistrit të Lobimit. Këto kosto prekin drejtpërdrejtë buxhetin e KDIMDHP. 
Kosto të vazhdueshme lidhen me fondin e pagave për 5 punonjës shtesë (në këtë fond është reflektuar politika e indeksimit të pagave që qeveria do të fillojë në vitin 2026), fondi i mirëmbajtjes së regjistrit (që fillon në vitin 2028) dhe fondi i shpenzimeve të tjera që lidhen me fushatat sensibilizuese që mund të bëhen nga punonjësit e rinj (5 punonjës). Duhet theksuar se të gjitha këto janë kosto shtesë. 
Kosto vetëm një herë janë (i) krijimi i hapësirave të reja të punës për punonjësit shtesë në 2027 dhe (ii) qera ambjenti në 2028.

Përsa i përket përfitimeve me vlerë monetare, siç është shpjeguar edhe më lart, nuk është e mundur që të bëhet një parashikim afatgjatë pasi nuk ka të dhëna historike për lobistët apo parashikime për gjobat që mund të vendosen sipas rasteve të parashikuara në ligj.

Si konkluzion, mund të shtojmë që për këto arsye si lartpërmendur, analiza mund të bëhet vetëm për shpenzimet e buxhetit të shtetit (e paraqitur në tabelë), por jo për shpenzimet për aktorët e tjerë.

	 
	2026
	2027
	2028
	2029
	2030
	2031
	2032
	2033
	2034
	2035

	Faktori zbritës 
	                    1.00 
	                 0.95 
	                  0.91 
	                 0.87 
	                 0.82 
	                 0.79 
	                 0.75 
	                   0.71 
	                  0.68 
	                    0.65 

	Kosto për buxhetin - një herë
	0              
	1 
	1,9
 
	0 
	 0
	0 
	0 
	 0
	0 
	0 

	Kosto për buxhetin - në vazhdimësi
	0
	11,52
	12,75
	13,09
	13,44
	13,80
	14,18
	14,56
	14,95
	15,36

	Kosto për bizneset - një herë 
	0              
	0 
	0 
	0 
	 0
	0 
	0 
	0 
	0 
	0 

	Kosto për bizneset - në vazhdimësi
	0             
	0           
	 0         
	0          
	0           
	0          
	0           
	0           
	0            
	0             

	Kosto për grupet e tjera - një herë
	 0
	0 
	0 
	 0
	0 
	0 
	 0
	0 
	0 
	0 

	Kosto për grupet e tjera - në vazhdimësi
	0    
	0 
	0 
	0 
	 0
	 0
	0 
	0 
	0 
	0 

	Kosto në total 
	0            
	12,52
	14,67
	13,09
	13,44
	13,80
	14,18
	14,56
	14,95
	15,36

	Kosto e zbritur= Kosto në total x Faktori zbritës
	0            
	11,9
	13,35
	11,9
	13,35
	11,9
	13,35
	11,9
	13,35
	11,9

	Përfitimet për buxhetin – një herë
	0 
	 0
	0 
	0 
	0 
	0 
	0 
	0 
	 0
	0 

	Përfitimet për buxhetin – në vazhdimësi
	0             
	           
	          
	          
	           
	           
	           
	           
	            
	             

	Përfitimet për grupet e tjera – një herë
	0 
	0 
	0 
	 0
	0 
	0 
	 0
	0 
	 0
	0 

	Përfitimet për grupet e tjera – në vazhdimësi
	0 
	0 
	0 
	0 
	 0
	0 
	0 
	 0
	0 
	0 

	Përfitimet për biznesin – një herë
	0               
	0 
	 0
	 0
	 0
	0 
	 0
	0 
	0 
	0 

	Përfitimet për biznesin – në vazhdimësi
	0               
	0              
	0              
	0             
	0              
	0               
	0             
	0              
	0                
	0                 

	Përfitimet totale
	0             
	0            
	0          
	0          
	0           
	0           
	0           
	0           
	0            
	0              

	Përfitimi i zbritur= Përfitimi në total x faktori zbritës
	0             
	0           
	0           
	0           
	0           
	0           
	0           
	0            
	0              
	0             

	Vlera prezente aktuale e përfitimit në total
	0 
	 

	Vlera prezente aktuale e kostos në total
	0  
	 

	Vlera Prezente Neto Aktuale (VAN) = Vlera aktuale e përfitimit në total – Vlera aktuale e kostos në total
	0
	 





Raporti i vlerësimit të ndikimit - Shtojca 2/b 

Për shkak të arsyeve të paraqitura më lart është plotësuar pjesërisht tabela në shtojcën 2/a. Mosplotësimi i saktë dhe i të gjithë elementëve të kësaj tabele pamundëson gjithashtu edhe plotësimin e tabelës në shtojcën 2/b.


Tabelë: Vlera aktuale neto në total e çdo opsioni   

	Opsioni
	Vlera aktuale në milionë lekë
	Vlera aktuale neto në milionë lekë

	
	Kosto
	Përfitimi
	

	Opsioni 1
	0
	0
	0

	Opsioni 2
	126,57
	0
	-126,57

